Lebih 50 ‘laluan tikus’ seludup PATI dikenal pasti dari perairan Selangor ke Perak

GEORGETOWN, 15 Februari- Pasukan Polis Marin (PPM) Wilayah Satu mengenal pasti lebih 50 laluan tikus yang menjadi laluan keluar masuk pendatang asing tanpa izin (PATI) di sepanjang perairan Selangor hingga ke Perak.Komander PPM Wilayah Satu, Asisten Komisioner Shamsol Kassim berkata, pihaknya mendapati berlaku peningkatan aktiviti penyeludupan PATI dari Indonesia selepas pembukaan semula ekonomi terutama melibatkan sektor perladangan.Katanya, laluan tikus itu dikenal pasti bermula di sekitar perairan Klang, Sabak Bernam, Selangor sehingga ke perairan Hutan Melintang, Perak.“Kawasan yang menjadi laluan tikus ini juga jauh daripada pangkalan utama polis dan untuk kita sampai ke kawasan itu agak mengambil masa. PPM Wilayah Satu meningkatkan rondaan di kawasan sempadan negara terutama melibatkan kawasan-kawasan yang menjadi ‘hotspot‘ laluan tikus ini,” katanya dalam sidang media di Batu Uban.Menurut Shamsol, jarak antara Indonesia dengan kawasan perairan Selangor yang mengambil masa hanya sekitar empat hingga lima jam untuk sampai menjadi punca mengapa laluan tikus dikesan di situ.“Antara modus operandi yang dikesan digunakan oleh penyeludup PATI ialah mereka cuba memasuki perairan negara pada waktu malam tanpa menggunakan lampu. Mereka juga menggunakan bot-bot nelayan yang diubah suai untuk memuatkan sekitar 100 hingga 200 orang PATI dalam satu bot. Seorang PATI juga didapati membayar RM1,500 hingga RM2,000 kepada penyeludup untuk masuk ke negara ini serta ada di antara mereka dijanjikan pekerjaan dalam bidang perladangan dan pembantu rumah,” katanya. Tambahnya lagi, sejak Januari hingga semalam, seorang warga tempatan dan 12 warga Indonesia yang merupakan penyeludup atau ahli sindiket masuk warga asing ditahan.Selain itu, dalam tempoh sama seramai 188 PATI warga Indonesia termasuk 42 wanita turut ditahan kerana masuk ke negara ini secara haram dan kesemua mereka berusia 21 hingga 45 tahun."Kesemua tangkapan dibuat di perairan Sungai Buluh, Tanjung Karang dan Sungai Serdang, Selangor dan anggaran rampasan melibatkan empat buah bot yang digunakan penyeludup adalah sebanyak RM900,000,” katanya.Sementara itu, PPM Wilayah Satu turut merampas rokok dan minuman keras tanpa cukai bernilai lebih RM3.3 juta di bawah Akta Kastam 1967 sepanjang operasi pada Januari hingga Februari lalu. "Kami menahan 12 lelaki termasuk tiga warga asing dan merampas dua buah bot, dua buah kereta, sebuah motosikal dan sebuah lori yang kesemuanya bernilai RM326,000,” katanya.


Cubaan seludup daun ketum guna kenderaan mewah, gagal

PENDANG, 15 Februari- Menggunakan kenderaan mewah untuk menyeludup daun ketum dari Utara ke Pantai Timur, namun taktik sekumpulan penyeludup gagal selepas modus operandi tersebut berjaya dikesan polis.  Hasilnya, lebih 1.2 tan metrik daun ketum bernilai kira-kira RM27,000 dirampas.Ketua Polis Daerah Pendang, DSP Arriz Sham Hamezah berkata, pihaknya terserempak dengan tiga kenderaan iaitu dua Toyota Vellfire dan sebuah Honda Civic dalam keadaan mencurigakan di Kampung Tong Prok, Kubur Panjang, Pendang.  Bagaimanapun mereka bertindak memecut kenderaan selepas diarahkan berhenti untuk pemeriksaan.  "Dalam pemeriksaan itu, sebuah kereta berjaya ditahan bersama pemandunya termasuk 35 bungkusan plastik yang mengandungi daun ketum, manakala dua lagi kenderaan ditemukan terbabas di tepi jalan," katanya.Arriz berkata pemandunya sempat melarikan diri ke dalam kawasan hutan berhampiran.Katanya, pemeriksaan yang dilakukan menemukan 70 bungkusan daun ketum yang dipercayai untuk diseludup ke Kelantan.


Polis tahan 2 lelaki, rampas 3 kg heroin dan syabu

TAIPING,14 Februari- Polis menahan dua lelaki tempatan bersama lebih tiga kilogram dadah jenis heroin dan methamphetamine di Medan Perwira, Kamunting di sini, Khamis lalu.Ketua Polis Perak Datuk Mior Faridalathrash Wahid berkata, sepasukan pegawai dan anggota Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Perak menahan seorang lelaki berusia 24 tahun di sebuah premis, di sini pada pukul 9.30 malam, 10 Februari lalu."Polis menemui enam bungkusan plastik disyaki dadah jenis heroin seberat 2,750.31 gram dan satu bungkusan plastik dadah jenis methamphetamine seberat 256.89 gram," katanya pada sidang media di Ibu Pejabat Polis Daerah (IPD) Taiping di sini.Katanya, susulan tangkapan itu, polis berjaya menahan seorang lagi suspek selepas berada dalam keadaan mencurigakan di dalam kereta di hadapan premis berkenaan.Katanya, kedua suspek yang ditahan itu dipercayai terbabit secara aktif dalam pengedaran dadah di kawasan berkenaan."Polis turut merampas dua utas rantai emas, dua telefon bimbit, sebuah kereta dan motosikal yang digunakan mereka itu."Anggaran keseluruhan nilai rampasan dadah dan harta yang disita berjumlah RM167,374, dengan anggaran jumlah dadah yang dirampas boleh digunakan oleh 10,000 orang penagih," katanya Menurutnya, siasatan lanjut masih dijalankan berhubung bekalan dadah yang diperolehi."Siasatan awal mendapati kedua-dua suspek aktif mengedar dadah di daerah ini sejak tiga bulan lalu."Suspek pertama merupakan seorang penganggur dan memiliki dua rekod kesalahan lampau membabitkan kes dadah, manakala suspek kedua merupakan pemandu lori dan memiliki tiga rekod kesalahan lampau juga membabitkan kes dadah.Beliau berkata, kedua-dua suspek direman tujuh hari dan disiasat mengikut Seksyen 39B Akta Dadah Berbahaya 1952.Perintah reman dikeluarkan bermula 11 Februari lalu hingga 17 Februari ini.


Seorang kakitangan JKDM hadapi empat pertuduhan rasuah

SHAH ALAM, 14 Februari- Seorang pemandu Jabatan Kastam Diraja Malaysia (JKDM) Wilayah Persekutuan Kuala Lumpur mengaku tidak bersalah atas empat pertuduhan menerima rasuah di Mahkamah Sesyen Jenayah 2, Shah Alam. Muhamad Azwan Shah Abdullah, 32 tahun, didakwa menerima RM8,850 daripada Faisal Azami Mohd Zainudin antara Februari hingga Mac tahun lalu bagi membantu mendapatkan kerja-kerja pembaikan dan penyelenggaraan kenderaan. Tertuduh didakwa melakukan kesalahan di bawah Seksyen 17(a) Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24 (I) Akta yang sama.  Sabit kesalahan, tertuduh berdepan hukuman penjara tidak melebihi 20 tahun selain boleh didenda tidak kurang daripada lima kali ganda nilai suapan atau RM10,000 mengikut nilai lebih tinggi.  Hakim, Rihaida Rafie menetapkan ikat jamin RM8,000 dan tarikh sebutan kes pada 17 Mac ini. Tertuduh turut diarahkan melapor diri di pejabat Suruhanjaya Pencegahan Rasuah Malaysia (SPRM) yang terdekat sebulan sekali selain perlu menyerahkan passport antarabangsa kepada mahkamah sehingga perbicaraan selesai.


Lagi warga Malaysia berdepan hukuman mati di Singapura

SINGAPURA, 14 Februari - Seorang warga Malaysia berasal dari Sabah yang lembam atau mempunyai tahap IQ rendah bakal berdepan hukuman gantung sampai mati di Singapura pada Rabu ini kerana didapati bersalah mengedar dadah pada tahun 2010.

Pausi Jefridin bersama seorang warga Singapura, Roslan Bakar turut dijadualkan menjalani hukuman mati pada 16 Februari, hari yang sama.

Menurut wartawan Singapura, Kristen Han yang mengikut rapat kes berkenaan sejak awal berkata, ahli keluarga Pausi dan Roslan hanya dimaklumkan mengenai tarikh penggantungan anak mereka pada 9 Februari lalu.

Ahli keluarga Pausi kini berada di negara berkenaan meskipun berdepan kesukaran memasuki Singapura.

Terdahulu media melaporkan, Pausi dan Roslan didapati bersalah menyeludup dadah jenis diamorfin seberat 96.07g dan methamphetamine seberat 76.37g pada 12 tahun lalu.

Menurut kenyataan oleh Anti-Death Penalty Asia Network (ADPAN), meskipun Pausi disahkan sebagai kurang upaya intelektual dengan IQ pada tahap 67, namun masalah kurang upaya itu ditolak hakim mahkamah.

Penghakiman menyatakan bahawa 'tahap IQ yang rendah bukan bukti minda tidak normal'.

Pada 10 November 2021, seorang lagi warga Malaysia dengan IQ rendah, Nagaenthran K Dharmalingam, turut berdepan dengan hukuman mati.

Walaupun begitu, Nagaenthran diberi penangguhan pelaksanaan hukuman oleh Mahkamah Rayuan dan bakal berdepan proses rayuan. - AGENSI


Hari Kekasih: Waspada! Muslihat gambar tampan dan cantik di media sosial

KUCHING, 14 Februari - Polis Sarawak menasihati orang ramai agar tidak terpikat dengan gambar profil cantik atau tampan di media sosial, kata Ketua Jabatan Siasatan Jenayah Komersial Sarawak Supt Maria Rasid.

Menurutnya, lebih-lebih lagi ketika sambutan hari kekasih yang jatuh pada hari ini dan meminta agar mereka tidak terkena tipu daya dengan pujian atau pujuk rayu rakan di platform itu.

“Orang ramai perlu berhati-hati sekiranya terdapat komunikasi melibatkan wang, kerana penjenayah sedang masuk ke peringkat mencapai objektif untuk mendapatkan wang dengan menipu.

“Maka, jangan sesekali dedahkan atau beri maklumat perbankan atau kewangan anda,” katanya dalam satu kenyataan semalam.

Dalam pada itu, Maria berkata sepanjang Januari lalu, empat kes penipuan ‘Love Scam’ dilaporkan melibatkan kerugian melebihi RM128,000 di negeri berkenaan.

"Mangsa kes penipuan ‘Love Scam’ lazimnya berkenalan melalui media sosial apabila suspek menghubungi mereka dan memaklumkan akan datang ke Malaysia untuk berkahwin dengan mangsa.

“Selepas itu, ahli sindiket akan menyamar sebagai pihak berkuasa di lapangan terbang dan memaklumkan kekasih mangsa ditahan, kerana membawa mata wang asing yang banyak.

Katanya, mangsa kemudian diminta membuat bayaran ke akaun individu tidak dikenali bertujuan melepaskan kekasih mereka daripada tahanan pihak berkuasa.

"Selepas itu, kekasih media sosial tersebut tidak dapat dihubungi mangsa,” tambahnya.


'Walau hendak cari rezeki, carilah dengan cara yang betul' - Hakim

KUALA LUMPUR, 11 Februari - Seorang hakim menasihati seorang pengarah syarikat yang dijatuhi hukuman penjara dua tahun dan denda berjumlah RM829,170 kerana mengemukakan invois palsu agar menjadi contoh teladan kepada anak-anaknya serta tidak mengulangi kesalahan sama."Walaupun hendak mencari rezeki, carilah dengan cara yang betul," kata Hakim Mahkamah Sesyen Rozina Ayob kepada Ahmad Fauzi Abdul Samad, 50.Pengarah syarikat yang menyediakan program latihan itu didapati bersalah atas empat pertuduhan setelah pembelaan gagal menimbulkan keraguan yang munasabah terhadap kes pendakwaan.Dia didakwa memberikan invois empat syarikat yang mempunyai kaitan dengannya berjumlah RM165,834 kepada seorang lelaki dengan butiran palsu berhubung program Skim Kemahiran dan Kerjaya 1Malaysia-Industri sedangkan program itu tidak dijalankan oleh syarikat terbabit. Ahmad Fauzi didakwa melakukan kesalahan itu di Ibu Pejabat Pengajian Kolej Komuniti di Jalan P4W Putrajaya pada 25 Nov 2013 mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan dihukum mengikut Seksyen 24(2) akta sama yang membawa hukuman maksimum penjara 20 tahun serta denda lima kali ganda nilai yang palsu atau RM10,000 mengikut mana lebih tinggi.Mahkamah menjatuhkan hukuman penjara dua tahun bagi setiap pertuduhan dan denda berjumlah RM829,170 serta memerintahkan tertuduh menjalani hukuman penjara secara serentak.

Bagaimanapun, Rozina membenarkan permohonan peguam Azamuddin Abd Aziz, yang mewakili Ahmad Fauzi, untuk menangguhkan pelaksanaan hukuman penjara dan denda sementara menunggu rayuan di Mahkamah Tinggi serta menaikkan jumlah jaminan daripada RM40,000 kepada RM65,000.Tertuduh juga diperintah melaporkan diri di pejabat SPRM Johor Bahru pada minggu pertama setiap bulan manakala pasportnya ditahan dan disenarai hitam dari ke luar negara. Terdahulu, Timbalan Pendakwa Raya Muhammad Asraf Mohamed Tahir memohon hukuman setimpal mengambil kira keseriusan kes dan faktor kepentingan awam manakala Azamuddin merayu hukuman ringan atas alasan anak guamnya mempunyai seorang isteri serta tiga anak berumur lingkungan 15 hingga 23 tahun selain tidak memiliki rekod jenayah.Sementara itu, Mohd Faisal Ishak, 60, yang merupakan pensyarah di sebuah kolej komuniti, dibebaskan daripada pertuduhan bersubahat dengan Ahmad Fauzi selepas mahkamah mendapati dia berjaya menimbulkan keraguan yang munasabah di akhir kes pembelaan.Seramai 30 saksi pendakwaan dan dua saksi pembelaan dipanggil memberi keterangan pada perbicaraan yang bermula dalam bulan Disember 2019.- BERNAMA


Op Noda: Pemilik pusat hiburan tanpa lesen ditahan bersama 6 pekerja warga asing

KUALA LUMPUR, 13 Februari - Seorang lelaki tempatan pemilik pusat hiburan yang beroperasi tanpa lesen ditahan bersama 6 pekerja warga asing dalam serbuan Op Noda di Plaza Damansara, Kuala Lumpur semalam.Pihak polis juga menahan empat pelanggan kerana melanggar prosedur operasi standard (SOP) ditetapkan Majlis Keselamatan Negara.Ketua Polis Daerah Brickfields, ACP Amihizam Abdul Shukor dalam satu kenyataan berkata, 55 lelaki dan 26 wanita tempatan dikenakan kompaun kerana gagal mematuhi SOP Pelan Pemulihan Negara (PPN).Keseluruhan kompaun berjumlah RM81,000Dalam serbuan sama, beberapa barangan termasuk pelbagai peralatan muzik, minuman keras, resit perniagaan dan risalah senarai harga dirampas.


APMM tahan dua bot nelayan tempatan dikendalikan warga asing

GEORGETOWN, 11 Februari - Agensi Penguatkuasaan Maritim Malaysia (Maritim Malaysia) Pulau Pinang menahan dua buah bot nelayan tempatan yang disyaki melakukan pelbagai kesalahan di perairan Pulau Jerejak semalam.Pengarah Maritim Pulau Pinang, Kepten Maritim Abd. Razak Mohamed berkata, bot yang dikendalikan warga asing berkenaan ditahan pukul 5.40 petang semalam di kedudukan 0.3 kilometer tenggara Pulau Jerejak.Menurutnya, bot ronda Maritim Malaysia mengesan dua bot nelayan tempatan mencurigakan semasa rondaan rutin OP PERTIWI semalam.“Hasil pemeriksaan mendapati bot itu dikendalikan empat kru warga Myanmar termasuk tekong berumur antara 25 hingga 35 tahun."Bot kedua pula tiada nombor pendaftaran dan dikendalikan tiga warga Nepal termasuk tekong berusia antara 28 hingga 51 tahun,” katanya dalam kenyataan di sini pada Jumaat.Katanya, kedua-dua bot itu disyaki melakukan pelbagai kesalahan antaranya tiada lesen, lesen bot telah tamat tempoh, tiada permit menggajikan warga asing serta tinggal dan berada di Malaysia tanpa pas dan permit yang sah.“Kedua-dua kes akan disiasat di bawah Akta Perikanan 1985 serta Akta Imigresen 1959/63 dan bot serta kesemua kru ditahan di Jeti Polis Marin Batu Uban untuk siasatan lanjut,” katanya.Tambahnya, kesemua mereka turut menjalani saringan Covid-19 oleh Kementerian Kesihatan sebelum diserahkan kepada Pegawai Penyiasat Maritim Malaysia untuk siasatan lanjut.“Maritim Malaysia menegaskan kepada semua terutama komuniti nelayan termasuk pemilik bot supaya mematuhi peraturan yang telah ditetapkan dan tidak akan berkompromi dengan mereka yang sengaja melanggar undang-undang.“Sebarang aduan salah laku jenayah maritim atau sebarang kecemasan di laut segera hubungi talian hotline Pusat Operasi Maritim Negeri Pulau Pinang di talian (04-2626146) atau talian kecemasan MERS 999,” katanya.


Mayat reput dipercayai sudah dua minggu mati ditemukan - Polis Sarawak

KUCHING, 10 Februari- Kehilangan seorang lelaki dari Taman Balatok, Kuching sejak November tahun lepas terjawab.Ini selepas mayatnya ditemukan di sebuah rumah kedai dekat Taman Malihah, Kuching, semalam.Menurut Ketua Polis Daerah Padawan, Superintenden Zainal Abidin, mayat Chrissie Hynde Thompson, 28 tahun ditemukan reput oleh salah seorang penyelenggara bangunan, ketika membuat pemeriksaan di sebuah bilik kosong.Terkejut dengan penemuan mayat di bilik yang tidak berpenghuni itu, saksi membuat laporan polis.  Hasil siasatan awal pasukan forensik mendapati mangsa berkemungkinan telah meninggal dunia lebih dua minggu.  Pihaknya juga tidak menemui sebarang unsur jenayah selain kesemua barangan miliknya masih berada di bilik berkenaan. Buat masa ini, kes masih diklasifikasikan sebagai mati mengejut.


Pusat judi dalam talian guna banglo mewah diserbu

KUALA LUMPUR, 9 Februari- Dua lokasi sindiket perjudian dalam talian yang dilakukan dalam banglo mewah sebagai pusat panggilan atau 'call centre' di ibu kota berjaya diserbu Polis Diraja Malaysia (PDRM).Ketua Penolong Pengarah D7 Bukit Aman, Senior Asisten Komisioner Mohamad Noor Yusof Ali, berkata serbuan ke atas banglo yang disewa RM20,000 sebulan itu dilakukan berdasarkan maklumat awam sebelum pihaknya menjalankan risikan di kawasan berkenaan. Katanya, Bahagian Siasatan Jenayah Perjudian, Maksiat dan Kongsi Gelap (D7), Jabatan Siasatan Jenayah Bukit Aman, menggempur sebuah banglo mewah dua tingkat di Jalan U-Thant, di sini,yang dijadikan pusat perjudian dalam talian. pukul 3 petang pada Rabu."Hasil serbuan ini, polis menahan 33 lelaki rakyat tempatan dan dua wanita warga China berusia antara 18 hingga 48 tahun yang mengendalikan aktiviti perjudian dalam talian serta penipuan berbentuk pelaburan."Semua suspek dipercayai menjadikan banglo mewah ini sebagai markas operasi pusat panggilan mereka sejak hujung tahun lalu dengan pelbagai sistem router dan wifi yang boleh menghalang aktiviti mereka dikesan pihak berkuasa."Sindiket perjudian yang bersabit dengan pengesanan penipuan atas talian itu beroperasi 24 jam dan kita percaya semua pengendali talian ini bermalam dan tidak keluar dari banglo. Mereka tidur, makan dan minum di dalam rumah ini seperti tinggal di dalam asrama di mana sebuah bilik ada menempatkan kapasiti katil 12 hingga 15 katil," katanya.Mohamad Noor berkata, pada masa ini pihaknya sedang menjalankan siasatan secara terperinci bagi mengesan dalang utama kepada sindiket berkenaan.Katanya, sindiket ini menyasarkan pemain judi dalam talian di dalam dan luar negara untuk membuat pertaruhan serta menjadikan mangsa warga tempatan dan luar negara terbabit kegiatan penipuan pelaburan.Sementara itu, katanya berdasarkan maklumat serbuan pertama di Jalan U-Thant berkenaan, polis menyerbu satu lagi unit kediaman di Taman Tasik Titiwangsa.12 individu diberkas, dipercayai merupakan rangkaian kepada sindiket yang diserbu sebelum itu."Pihak kami sentiasa komited mengesan dan membanteras sebarang elemen perjudian dalam talian meskipun sindiket menggunakan pelbagai taktik dan cara bagi mengelak aktiviti mereka dikesan seterusnya dibanteras," katanya.Katanya, dalam serbuan itu, sebanyak 42 komputer dan 256 telefon bimbit digunakan dalam aktiviti perjudian dalam talian serta penipuan dalam pelaburan turut dirampas."Polis turut mengenal pasti pemilik premis yang menyewakan banglo mewah dan unit kediaman kepada sindiket berkenaan," katanya.


3 lelaki Vietnam dipenjara lapan bulan ceroboh hutan simpan

KUALA TERENGGANU, 9 Februari - Tiga lelaki warga Vietnam dijatuhi hukuman penjara lapan bulan di Mahkamah Sesyen Kuala Terengganu kerana menceroboh hutan simpan.  Hakim Nooriah Osman menjatuhkan hukuman selepas tertuduh, mengaku bersalah terhadap pertuduhan yang dibacakan secara berasingan.

Mengikut pertuduhan, ketiga-tiga tertuduh didakwa memasuki kawasan hutan tertutup tanpa memiliki permit atau kebenaran daripada pihak berkuasa negeri.

Kesalahan dilakukan di dalam kawasan Hutan Simpan Tembat, Hulu Terengganu 11 January lalu.

Semua tertuduh yang didakwa mengikut Seksyen 47 (1)(c) Akta Perhutanan Negara 1984 dan bakal berdepan hukuman denda sehingga RM10,000 atau penjara sehingga tiga tahun atau kedua-duanya jika sabit kesalahan.

Mahkamah turut mengarahkan hukuman penjara terhadap semua tertuduh bermula daripada tarikh tangkapan iaitu 11 Januari lalu.


Empat direman untuk siasatan rasuah projek RM300 juta

PUTRAJAYA, 9 Februari - Dua pegawai sebuah agensi kerajaan dan dua pemilik syarikat direman enam hari mulai hari ini.

Mereka disiasat atas dakwaan meminta serta menerima suapan bagi projek penyelenggaraan cerun melibatkan jalan persekutuan dan negeri bernilai RM300 Juta.

Perintah reman dikeluarkan majistret Ahmad Asyraf Mohamed Kamal di Mahkamah Majistret Putrajaya selepas Suruhanjaya Pencegahan Rasuah Malaysia (SPRM) membuat permohonan tersebut.

Kesemua suspek lelaki berusia antara 39 hingga 42 tahun itu ditahan di Ibu Pejabat SPRM Putrajaya semalam selepas hadir memberikan keterangan berhubung kes berkenaan.

Pengarah Kanan Bahagian Operasi Khas SPRM, Tan Kang Sai ketika dihubungi mengesahkan tangkapan tersebut dan kes disiasat di bawah Seksyen 16(a)(A) Akta SPRM 2009.


Polis Marin rampas rokok seludup RM1.47 juta

IPOH, 9 Februari - Pasukan Polis Marin (PPM) berjaya menggagalkan cubaan menyeludup 9,600 karton rokok putih dan 560 karton rokok kretek dianggarkan bernilai RM1.47 juta termasuk cukai di sebuah rumah di Pasir Puteh, semalam.

Menerusi Op Kontraban pada 8 malam, polis menyerbu sebuah rumah tidak berpenghuni yang disyaki tempat penyimpanan rokok pelbagai jenama.Komander PPM Wilayah Satu ACP Shamsol Kassim berkata selepas memantau selama 24 jam, didapati tiada individu tampil ke rumah tersebut.“Oleh itu, polis terpaksa memecahkan pintu belakang premis dan pemeriksaan lanjut menemukan beberapa kotak rokok pelbagai jenis tanpa cukai kastam yang disimpan di setiap bilik dalam rumah tersebut,” katanya melalui satu kenyataan hari ini.Pihaknya menjumpai 199 kotak yang menyimpan rokok pelbagai jenama disyaki untuk edaran pasaran tempatan.“Kesemua rokok telah diserahkan kepada Bahagian Siasatan Jenayah Ibu Pejabat Polis Daerah Ipoh untuk siasatan mengikut Seksyen 135(1)(d) Akta Kastam 1967,” katanya.


Disiasat kerana tinggal anak tanpa pengawasan, seorang wanita ditahan positif ujian air kencing

SUNGAI PETANI, 9 Februari- Seorang wanita yang pada asalnya ditahan polis bagi siasatan lanjut kerana meninggalkan anak tanpa pengawasan, kemudian akhirnya membawa kepada penahanan kes berkaitan dadah selepas didapati positif melalui ujian air kencing.Tindakannya meninggalkan dua anaknya yang masih kecil di tempatnya berniaga sayur-sayuran di hadapan sebuah bank di sini, mengundang curiga orang ramai.Disebabkan curiga dengan kehadiran kanak-kanak tanpa pengawasan penjaga, menyebabkan orang ramai membuat aduan dan akhirnya menjadi punca wanita berkenaan ditahan polis bagi siasatan lanjut.Ketua Polis Daerah Kuala Muda, ACP Adzli Abu Shah berkata, bertindak atas maklumat orang awam, kira-kira pukul 6.30 petang pada Selasa, terdapat seorang kanak-kanak perempuan berumur enam tahun dan kanak-kanak lelaki berusia setahun enam bulan berada di tempat menjual sayur-sayuran berkenaan di hadapan sebuah bank di Jalan Kampung Baru, di sini tanpa penjaga."Pengadu bersama polis ketika sampai di tempat kejadian mendapati kanak-kanak berada di situ bersama ibunya. Polis kemudiannya membawa kanak- kanak tersebut bersama wanita berkenaan yang berumur 39 tahun ke Ibu Pejabat Polis, (IPD) Kuala Muda untuk tindakan lanjut."Hasil soal siasat yang dijalankan, wanita itu memberitahu meninggalkan kedua-dua anaknya seketika sementara dia masuk ke dalam bank berkenaan."Siasatan lanjut mendapati wanita terbabit tidak mempunyai pekerjaan tetap dan hanya menjual sayur-sayuran demi kelangsung hidup." katanya.Penahanan itu membawa kepada penemuan hasil ujian air kencing ke atas wanita terbabit yang didapati positif dadah jenis Methamphetamine "Semakan rekod jenayah mendapati wanita terbabit juga mempunyai rekod lampau kesalahan berkaitan dadah dan kes disiasat di bawah Seksyen 15 (1) (a) Akta Dadah Berbahaya 1952," katanya.Kedua-dua anak wanita terbabit kemudian diserahkan kepada Jabatan Kebajikan Masyarakat (JKM) untuk tindakan lanjut.


1,360 karton rokok seludup dirampas

MERSING, 9 Februari- Sejumlah 1,360 karton rokok seludup pelbagai jenis bernilai RM20,400 dirampas dalam serbuan di sebuah pondok usang di Kampung Paya Tinggal Sri Pantai, di sini, pukul 8 malam semalam. Komander Pasukan Polis Marin (PPM) Wilayah Dua Johor, ACP Muhd Zailani Abdullah menerusi kenyataan berkata, serbuan dilakukan hasil maklumat diterima mengenai sebuah kenderaan yang memasuki ladang sawit di kawasan berkenaan dalam keadaan mencurigakan, disyaki menjalankan aktiviti penyeludupan. "Pondok usang tersebut dijadikan stor simpanan rokok seludup dan hasil pemeriksaan menyeluruh ke atas premis menjumpai kotak mengandungi rokok dipercayai tidak bercukai," katanya.Intipan selama satu jam setengah juga mendapati tiada individu yang datang mengambil rokok tersebut. Kes disiasat mengikut Seksyen 135(1)(d) Akta Kastam 1967.


Video dakwa polis tidak ambil tindakan atas perlakuan jenayah tidak benar

KUALA LUMPUR, 9 Februari- Polis menafikan anggotanya tidak mengambil sebarang tindakan seperti didakwa dalam klip video berdurasi 4 minit 59 saat yang tular di media sosial baru-baru ini.Pengarah Jabatan Siasatan Jenayah (JSJ) Polis Diraja Malaysia (PDRM), Datuk Seri Abd Jalil Hassan berkata siasatan yang dijalankan mendapati klip video tersebut mengandungi kenyataan tidak sahih terhadap PDRM dan pelaku berkaitan telah dihadapkan ke mahkamah."Semakan mendapati video tersebut mengandungi rangkuman beberapa kejadian jenayah yang dikenal pasti berlaku di sekitar Selangor dan Pulau Pinang pada 2020, jelas kenyataan tersebut. Klip video itu memaparkan beberapa kejadian individu dipukul oleh pihak yang didakwa ahli kepada sebuah Pertubuhan Bukan Kerajaan (NGO) yang dirujuk sebagai Persatuan Harapan India Malaysia (PHIM)."Tindakan tegas tanpa kompromi akan diambil terhadap mana-mana individu yang sengaja melakukan kesalahan tersebut dan ia merupakan satu kesalahan di bawah Seksyen 505(b) Kanun Keseksaan dan Seksyen 233 Akta Komunikasi dan Multimedia 1998," katanya.


RM108,610 dirampas dalam operasi banteras judi haram di Melaka

MELAKA, 9 Februari - Seramai 17 individu berusia antara 25 hingga 67 tahun berjaya ditahan dalam dua operasi membanteras judi haram sempena Tahun Baru Cina yang bermula 25 Januari lalu.Ketua Jabatan Siasatan Jenayah Polis Melaka, ACP Lim Meng Seah berkata, mereka terdiri daripada 16 lelaki dan seorang wanita. Beliau berkata jumlah rampasan keseluruhan wang tunai adalah sebanyak RM108,610. "Polis turut merampas peralatan yang digunakan bagi aktiviti perjudian antaranya, 52 keping daun terup, 32 biji batu pai kow, 2 biji dadu, 70 keping cip bernilai 100, 24 keping cip bernilai 500, 20 keping cip bernilai 1000, 10 buah kerusi plastik, 2 buah khemah, 1 keping papan playwood , 1 meja papan berkaki besi dan 10 buah kerusi."Kedua-dua kes disiasat di bawah Seksyen 7(2) Akta Rumah Judi Terbuka 1953 dan jika disabitkan kesalahan, boleh dikenakan hukuman penjara tidak melebihi 6 bulan dan denda maksimum sebanyak RM5,000, katanya di IPK Bukit Beruang. Untuk rekod, Polis Melaka telah melaksanakan sebanyak 78 serbuan membabitkan berkait judi dan menahan 91 individu dengan jumlah rampasan bernilai RM114,689. Sebanyak 78 kertas siasatan telah dibuka dan masih dalam peringkat siasatan bagi tujuan pertuduhan.


12 pendatang asing tanpa izin (PATI) gagal melarikan diri, turut dirampas dadah jenis Kannabis dan Syabu

KOTA TINGGI, 9 Februari - Cubaan 12 pendatang asing tanpa izin (PATI) meloloskan diri ke Indonesia gagal selepas ditahan Briged Ketujuh Infantri Malaysia, 7 Briged di Pinggir Hutan Tenggaroh, Kota Tinggi, Johor.Tangkapan membawa kepada rampasan empat gram dadah jenis Kanabis dan Syabu, milik seorang PATI yang sempat melarikan diri.Markas Divisyen Ketiga Infantri Malaysia (3 Divisyen) dalam satu kenyataan memaklumkan, tangkapan hasil maklumat orang awam yang melihat pergerakan kumpulan PATI tersebut.Semua PATI yang ditangkap berusia 18 hingga 45 tahun. Pihaknya sedang memburu saki baki PATI yang dipercayai masih bersembunyi di kawasan berdekatan.  Semua PATI kemudian diserahkan kepada Jabatan Imigresen Malaysia dan rampasan dadah diserahkan kepada polis untuk tindakan selanjutnya.


9,000 biji pil Yaba bernilai RM90,000 berjaya dirampas -  PDRM

TUMPAT 9 Februari - Polis menahan dua lelaki serta berjaya merampas 9,000 biji pil Yaba bernilai RM90,000 dalam dua kes berasingan Wakaf Baharu dan Pasir Pekan, di sini, Ahad lalu. Menurut Ketua Polis Daerah Tumpat, Superintenden Mohd Azmir Damiri, serbuan pertama dilakukan oleh pasukan polis dari Jabatan Siasatan Jenayah Narkotik (JSJN) IPK dan dibantu amggota narkotik IPD Tumpat jam 4.30 petang di Wakaf Bharu.  Katanya, semasa serbuan dilakukan suspek yang berumur 26 tahun ketika itu berada di atas motosikal dan menggenggam satu bungkusan kertas kekuningan di tangan kiri.  "Pemeriksaan telah menjumpai lima paket plastik warna biru mengandungi 1,000 biji dipercayai pil Yaba bernilai RM10,000", katanya pada sidang media di IPD Tumpat, di sini. Menurut Mohd Azmir semakan rekod lampau terhadap suspek yang juga penganggur itu mempunyai satu rekod lampau berkaitan dadah. Bagaimanapun, hasil ujian air kencing negatif dadah.  Pihaknya turut menyita wang tunai berjumlah RM800 dan sebuah motosikal yang digunakan suspek.  Sementara itu, serbuan kedua dilakukan pada hari sama, pukul 9.30 malam di Kampung Pasir Pekan. "Anggota polis telah menahan seorang lagi lelaki berumur 28 tahun berada di atas motosikal dalam keadaan mencurigakan. "Hasil pemeriksaan menemukan satu beg warna biru di dalam raga motosikal mengandungi 8,000 biji pil dipercayai dadah jenis yaba bernilai RM80,000", katanya di sini.Katanya, hasil semakan rekod lampau suspek yang juga penggangur mempunyai empat rekod lampau berkaitan dadah dan ujian saringan didapati negatif dadah. Beliau berkata kedua-dua suspek direman selama tujuh hari bagi membantu siasatan di bawah Seksyen 39B Akta Dadah Berbahaya 1952.Beliau berkata demikian kepada pemberita ketika ditemui di Ibu Pejabat Polis Daerah (IPD) Tumpat.


Bayi baru lahir maut ditikam ibu sendiri

KEMAMAN, 8 Februari-Seorang bayi lelaki yang baru dilahirkan ditemui mati dipercayai dibunuh kejam oleh ibunya sendiri di Bandar Seri Bandi, kira-kira jam 8 pagi tadi.Bayi yang dilahirkan cukup sifat itu dilaporkan ditikam pada bahagian dada kiri beberapa kali dengan menggunakan objek tajam.Ketua Polis Daerah Kemaman, Superintendan Hanyan Ramlan ketika mengesahkan kejadian berkata, polis yang menerima laporan bergegas ke tempat kejadian untuk menjalankan siasatan sebelum menahan Ibu bayi terbabit untuk siasatan lanjut."Suspek dikatakan meminta bantuan daripada rakan sebelum rakannya itu menghubungi kakitangan kesihatan untuk memaklumkan berhubung kelahiran bayi berkenaan."Kakitangan kesihatan bagaimanapun mengesahkan bayi itu telah meninggal dunia dan terdapat kesan luka dipercayai kesan tikaman di dada bayi terbabit," katanya.Hanyan berkata, kakitangan kesihatan terbabit kemudiannya memaklumkan kejadian itu kepada polis kira-kira jam 10 pagi pada Selasa.Katanya, mayat bayi berkenaan dihantar ke Unit Forensik Hospital Kemaman untuk siasatan lanjut. "Kes disiasat di bawah Seksyen 302 dan 376 Kanun Keseksaan," katanya lagi.


Polis nafi tohmahan tidak siasat kes kemalangan anak bekas pengarah PDRM

KUALA LUMPUR, 8 Februari- Ibu Pejabat Polis Daerah (IPD) Serdang menafikan dakwaan maklumat yang disebar menerusi media sosial, kononnya tidak menjalankan siasatan berhubung kemalangan jalan raya yang membabitkan anak kepada bekas Pengarah Cawangan Khas Bukit Aman.Ketua Polis Daerah Serdang, Asisten Komisioner A A Anbalagan, berkata siasatan terhadap kes kemalangan itu dibuka sejurus selepas laporan mengenainya diterima."Kuasa menutup mana-mana siasatan bukanlah terletak di bawah bidang kuasa pihak polis. Atas sebab itu adalah sangat mustahil sama sekali wujudnya campur tangan dari mana-mana pihak, berkaitan siasatan kes ini."Semua langkah-langkah perlu dalam prosedur siasatan sudah dilaksanakan termasuk membuat ujian darah dan air kencing. Keputusan ujian air kencing yang dibuat adalah negatif, sementara ujian toksikologi sampel darah masih belum diperoleh dari Jabatan Kimia," katanya dalam satu kenyataan pada Selasa.Anbalagan berkata, sehubungan itu orang ramai dinasihatkan untuk tidak mempercayai tohmahan yang tidak berasas seperti."Pihak polis akan menjalankan siasatan seadil-adilnya kepada kedua-dua belah pihak berlandaskan peruntukan undang-undang dan konsep keadilan meliputi hak bagi orang yang menjadi mangsa dan juga kepada orang yang sedang disiasat."Oleh yang demikian, polis ingin menegaskan sekali lagi bahawa tohmahan sebegini bertujuan menjatuhkan reputasi pihak polis demi kepentingan peribadi pihak-pihak yang tidak bertanggungjawab," katanya.


Representasi ahli keluarga Ahli Parlimen Baling lucut hak harta RM16 juta ditolak

KUALA LUMPUR, 8 Februari- Jabatan Peguam Negara menolak representasi dikemukakan ahli keluarga Ahli Parlimen Baling, Datuk Seri Abdul Azeez Rahim berkaitan permohohan kerajaan melucut hak harta wang tunai dan aset berjumlah RM16 juta didakwa hasil daripada aktiviti pengubahan wang haram.Timbalan Pendakwa Raya, Nik Haslinie Hashim berkata, peguam responden, Datuk Prem Ramachandran telah menerima surat makluman berhubung penolakan representasi itu pada 4 Februari lepas.Hakim Mahkamah Tinggi, Datuk Muhammad Jamil Hussin memerintah fail hujuhan bertulis pada pertengahan Mei sementara tarikh pendengaran kes lucut harta pula pada 21 Jun ini. Pada September 2019, kerajaan memohon untuk melucut hak hampir RM16 juta daripada akaun milik isteri Abdul Azeez dan empat anak mereka termasuklah satu lot kedai milik syarikat mereka, Azeera Management Consultants (M) Sdn Bhd di Bandar Sunway.Namun pada 18 Disember 2020, Mahkamah Tinggi telah menolak permohonan ahli keluarga Abdul Azeez untuk menangguhkan prosiding saman melucut hak sementara perbicaraan kes rasuah terhadap Ahli Parlimen Baling itu.Abdul Azeez dibicarakan atas tiga pertuduhan menerima rasuah berjumlah RM5.2 juta melibatkan projek jalan raya di Perak dan Kedah serta 10 pertuduhan pengubahan wang haram berjumlah hampir RM140 juta; didakwa diterima daripada syarikat Menuju Asas Sdn Bhd.Bagaimanapun, perbicaraan tersebut ditangguhkan sementara menunggu keputusan rayuan untuk membatalkan semua pertuduhan terhadap Abdul Azeez di Mahkamah Rayuan.


Muat naik gambar, video lucah: Penyelia kilang mengaku bersalah

KUALA TERENGGANU, 8 Februari- Seorang penyelia kilang mengaku bersalah di Mahkamah Sesyen Kuala Terengganu atas dua tuduhan memuat naik gambar dan video lucah seorang wanita di aplikasi Google Drive.  Tertuduh Ahmad Tarmizi Mohd, 28 tahun membuat pengakuan itu selepas dua pertuduhan dibacakan dihadapan Hakim Nooriah Osman.Tertuduh didakwa secara sedar menggunakan perkhidmatan aplikasi Google Drive ‘rin mon’ membuat dan memulakan penghantaran komunikasi lucah dengan niat untuk menyakitkan hati orang lain.  Komunikasi tersebut dilihat pengadu semasa berada di sebuah rumah di Padang Sena, Kuala Terengganu pada pukul 12:00 tengah malam, 11 Mei 2017.  Mahkamah menetapkan 28 Februari sebagai tarikh sebutan semula kes untuk fakta dan hukuman.  Mahkamah membenarkan tertuduh diikat jamin RM5,000 bagi kedua-dua pertuduhan dengan seorang penjamin.  Pendakwaan dijalankan Pegawai Pendakwa Suruhanjaya Komunikasi Multimedia Malaysia, Nazrul Nizam Mohd Zameri manakala tertuduh tidak diwakili peguam.


Rayuan Khairy berhubung saman fitnah Anwar terhadapnya ditolak

PUTRAJAYA, 7 Februari- Mahkamah Rayuan menolak rayuan Khairy Jamaluddin bagi mencabar saman fitnah Datuk Seri Anwar Ibrahim terhadapnya berhubung kenyataan beliau mengenai perlakuan tidak bermoral yang difailkan 14 tahun lepas.Panel tiga hakim yang terdiri daripada Datuk Lee Swee Seng, Datuk Darryl Goon Siew Chye dan Datuk Ghazali Cha dalam keputusan sebulat suara memutuskan bahawa tiada kesilapan boleh merayu yang memerlukan campur tangan rayuan.Goon, yang membacakan keputusan itu berkata, kenyataan yang dipertikaikan oleh Khairy dalam pilihan analogi dan kiasan dalam makna sejadi dan biasa mampu memfitnah Anwar."Hakim perbicaraan yang arif telah mengambil kenyataan yang dipersoalkan dalam konteks termasuk kiasan yang digunakan dan yang merumuskan bahawa makna biasa dan sejadi bagi pernyataan yang dipersoalkan dengan implikasi dan/atau inferens, kedua-duanya mampu menjadi, dan sebenarnya, memfitnah, seperti yang dinyatakan dalam penghakiman hakim perbicaraan,” katanya.Mengenai kuantum ganti rugi RM150,000 yang diberikan kepada Anwar, Goon berkata mahkamah tidak mendapati ganjaran itu secara nyata berlebihan dan tiada justifikasi untuk sebarang campur tangan rayuan."Oleh itu kami mendapati tiada merit untuk rayuan ini, dan oleh itu rayuan ditolak. Keputusan hakim Mahkamah Tinggi disahkan, “ kata Goon yang turut menganugerahkan kos sebanyak RM50,000 kepada responden (Anwar) dalam prosiding secara maya hari ini.Sementara itu, Mahkamah Rayuan menolak rayuan Khairy untuk meminda pernyataan pembelaannya berhubung saman fitnah oleh Anwar."Kami mendapati tiada kesilapan yang boleh dirayu di pihak hakim perbicaraan dalam menjalankan budi bicaranya untuk tidak membenarkan permohonan perayu meminda semula pernyataan pembelaannya kerana terlalu lewat pada hari selepas perbicaraan berakhir untuk membuat pindaan," kata hakim dan memerintahkan Khairy membayar RM10,000 kepada Anwar.Pada 7 Mac 2008, Anwar, yang merupakan presiden PKR, menyaman Khairy yang ketika itu Menteri Belia dan Sukan serta Naib Ketua Pemuda UMNO kerana didakwa mengeluarkan kata-kata fitnah mengenainya semasa ceramah di Lembah Pantai pada 20 Februari tahun yang sama yang membawa kepada penyiaran klip video di portal berita.Pada September 2017, Hakim Mahkamah Tinggi Azizul Azmi Adnan membenarkan saman Anwar terhadap Khairy dan mendapati Khairy bertanggungjawab atas fitnah dan oleh itu memerintahkan Khairy membayar RM150,000 sebagai ganti rugi am kepada Anwar.Hakim juga menolak permohonan Khairy untuk meminda pernyataan pembelaannya dengan mengatakan bahawa kenyataannya adalah komen yang wajar.Khairy kemudiannya memfailkan rayuan terhadap keputusan Mahkamah Tinggi tetapi pada Februari 2018, Mahkamah Rayuan telah membatalkannya selepas membenarkan permohonan Anwar.Pada 15 Dis 2020, Mahkamah Persekutuan membenarkan rayuan Khairy agar merit kes itu didengar sepenuhnya di Mahkamah Rayuan.Anwar diwakili peguam Datuk Seri Gopal Sri Ram manakala Tan Sri Muhammad Shafee Abdullah mewakili Khairy. -BERNAMA


Op Selamat 17: 2,810 kes kemalangan direkodkan di Selangor, 34,329 saman dikeluarkan

SHAH ALAM, 8 Februari- Selangor mencatatkan 2,810 kes kemalangan jalan raya pada Op Selamat 17, menurun berbanding 4,184 kes tahun lalu.Menurut Ketua Polis Selangor Datuk Arjunaidi Mohamed, 1,629 daripadanya berlaku di jalan bandaran, 404 berlaku di lebuh raya, 362 berlaku di jalan negeri, 219 berlaku di jalan persekutuan dan selebihnya berlaku di lain-lain jalan.Beliau dalam kenyataan memaklumkan, 21 kes kemalangan maut direkodkan pada Op Selamat kali ini dengan 19 daripadanya melibatkan penunggang motosikal.Pada Op Selamat 17 juga, 34,329 saman dikeluarkan melibatkan enam jenis kesalahan iaitu melebihi had laju 33,252 saman, tidak patuh lampu isyarat 713 saman, menggunakan alat komunikasi semasa memandu 304 saman, memotong barisan 45 saman, memotong garisan berkembar lapan saman dan memandu di lorong kecemasan tujuh saman.


279 notis dikeluarkan kepada pengguna jalan raya di Kangar

KANGAR, 7 Februari- Sejumlah 279 notis dikeluarkan kepada pengguna jalan raya yang melakukan pelbagai kesalahan lalu lintas dalam Operasi Bersepadu Tahun Baharu Cina di kilometer 1, Jalan Bulatan, Persiaran Tuanku Syed Putra, di sini.Pengarah JPJ Perlis, Fatimah Mohamed Ali Piah berkata, antara kesalahan dikesan ialah tiada lesen memandu, Lesen Kenderaan Motor (LKM) tamat tempoh dan tiada perlindungan insurans."Notis membabitkan 233 daripada Jabatan Pengangkutan Jalan (JPJ), 33 notis Jabatan Siasatan dan Penguatkuasaan Trafik (JSPT) Kangar, 13 notis daripada Agensi Antidadah Kebangsaan (AADK) serta satu tangkapan dilakukan oleh Jabatan Imigresen Malaysia (JIM).Tumpuan operasi bagi mencapai sasaran pengurangan kadar kemalangan dan kematian akibat kemalangan jalan raya dengan tumpuan utama terhadap pematuhan sembilan kesalahan utama yang sering dilakukan pengguna jalan raya," katanya dalam satu kenyataan selepas menyertai operasi Bersepadu Tahun Baharu Cina di sini. Tambah beliau, saringan ke atas 104 individu mendapati, 13 daripadanya positif dadah.

Operasi melibatkan 113 pegawai dan anggota JPJ, JSPT Kangar, JIM, AADK dan Suruhanjaya Pencegahan Rasuah Malaysia (SPRM).


Mesej tular sindiket culik dan jual organ adalah palsu - Polis

KUALA LUMPUR, 7 Februari- Polis Diraja Malaysia (PDRM) hari ini nafi mengeluarkan amaran kepada rakyat Malaysia berhubung satu sindiket penculikan yang menyasarkan kanak-kanak berumur di bawah 15 tahun bagi mendapatkan organ tertentu untuk dijual.Supt Komunikasi Korporat Polis Diraja Malaysia (PDRM), Supt A. Skandaguru berkata, hasil semakan mendapati mesej yang tular di media sosial itu mendakwa sindiket terlibat menggunakan kereta Proton Wira dan sebuah van putih bagi menjalankan aktiviti dan telah tular sejak 2016 sebelum kembali diulang siar.“PDRM mengesahkan tiada sebarang laporan polis diterima berkaitan kes penculikan dan pernjualan organ manusia seperti yang didakwa. Tiada sebarang amaran sedemikian pernah dikeluarkan oleh pihak Bukit Aman,” katanya dalam kenyataan di sini hari ini.Katanya PDRM juga menafikan pernah mengeluarkan amaran menerusi ‘Gerakan Ibu Pejabat Kontinjen Bukit Aman’ seperti didakwa oleh sindiket yang turut menyenaraikan harga organ manusia seperti jantung, hati, paru-paru, buah pinggang serta mata dalam mesej yang ditularkan itu.Sementara itu, A. Skandaguru menasihatkan orang ramai agar tidak mudah mempercayai berita-berita yang tidak berasas serta tidak sahih selain mengelak berkongsi atau menyebar berita palsu kerana ia boleh menimbulkan kegusaran awam.


332 notis saman dikeluarkan dalam Op Tahun Baharu Cina di Kelantan

KOTA BHARU, 7 Februari- Jabatan Pengangkutan Jalan (JPJ) Kelantan mengeluarkan notis saman terhadap 332 pemilik kenderaan membabitkan pelbagai kesalahan sempena Op Tahun Baharu Cina yang dilaksana sejak 30 Januari lalu.Timbalan Pengarahnya, Nik Azhan Ab Hadi berkata, empat buah kenderaan turut disita atas kesalahan Lesen Kenderaan Motor (LKM) tamat tempoh.Selain itu, kesalahan lain yang dikesan ialah berkaitan lesen memandu, 114 kes; lesen kenderaan motor dan perlindungan insurans, 213 kes; tiada cermin sisi, 1 kes dan kesalahan berkaitan teknikal motosikal 25 kes."Sasaran kita kali ini ialah untuk mengesan kesalahan lesen memandu, lesen kenderaan motor serta perlindungan insuran, biasanya ia adalah kesalahan yang dilakukan penunggang motosikal, ia membahayakan diri sendiri dan pengguna jalan raya yang lain," katanya pada sidang media sempena Ops Bersepadu Khas Motosikal di hadapan Akademi JPJ Wilayah Timur, di sini.Tambah beliau, operasi juga turut mengesan dua individu yang terlibat penyalahgunaan dadah hasil saringan urin yang dilakukan.Selain itu semakan mendapati, 67 kes terlibat kesalahan berkaitan kad pengenalan diri dan 4 melibatkan pemandu warga asinng.Operasi yang diadakan serentak di pelbagai lokasi di seluruh negeri itu melibatkan 100 anggota dan pegawai JPJ.Ia turut dibantu Polis Diraja Malaysia (PDRM), Agensi Anti Dadah Kebangsaan (AADK), Jabatan Imegresen Malaysia (JIM) dan Jabatan Pendaftaran Negara (JPN).


Buat aksi Superman guna dua motosikal, mat rempit ditahan

BESUT, 5 Februari- Tindakan seorang mat rempitmelakukan aksi 'Superman' secara berulang kali dengan menggunakan dua motosikal secara berasingan mengundang padah apabila dia ditahandalam Op Samseng Jalanan sempena OP Selamat 17 di Besut, semalam.Ketua Jabatan Siasatan dan Penguatkuasaan Trafik JSPT Terengganu, Superintenden Ismail Man berkata,suspek yang berusia 25 tahun itu ditahan di Jalan Keruak, Hulu Besut pada pukul 7.05 malam.Katanya, lelaki yang bekerja sebagai pelayan kedai makan itu dikesan menunggang secara berbahaya dalam jarak sejauh 300 meter secara berulang kali.  “Pada peringkat awal, suspek menunggang motosikal Honda EX5 berwarna hitam sebelum menukar kepada motosikal jenis sama berwarna biru.“Selain itu, seorang lagi suspek ditahan dalam operasi berasingan pada pukul 1.30 petang di Jalan Bukit Kluang kerana melakukan aksi ‘wheelie’ berulang kali,” katanya dalam kenyataan hari ini. Ismail berkata kes disiasat mengikut Seksyen 42 (1) Akta Pengangkutan Jalan APJ 1987.  Dalam operasi itu, pihaknya turut merampas 180 biji pil dipercayai dadah milik seorang penunggang motosikal berusia 24 tahun di Pantai Air Tawar.  Suspek turut disiasat mengikut Seksyen 15 (1)(a) Akta Dadah Berbahaya 1952 kerana memasukkan dadah dalam badan.  Sementara itu, 357 saman dikeluarkan atas pelbagai kesalahan sepanjang operasi itu dengan 544 kenderaan dan 604 individu diperiksa.“Sehingga kini, tujuh tangkapan dibuat dalam Op Selamat 17 dan 15 kenderaan disita,” katanya.


Mak nyah dalang sindiket pelacuran, dicekup

SUNGAI PETANI, 5 Februari- Satu sindiket pelacuran yang didalangi seorang mak nyah berjaya ditumpaskan polis dalam satu serbuan di sebuah rumah di Taman Patani Jaya, Sungai Petani.Ketua Polis Daerah Kuala Muda, Asisten Komisioner Adzli Abu Shah menerusi kenyataan berkata, dalam serbuan pada pukul 9.45 malam itu, mak nyah dengan nama panggilan 'mami' dipercayai ibu ayam itu ditahan bersama dua wanita dipercayai pelacur serta tiga lelaki yang menjadi pelanggan mereka."Ibu ayam tersebut berusia 43 tahun manakala dua pekerjanya pula berusia 25 tahun, manakala tiga pelanggan lelaki yang turut ditahan berusia 23, 24 dan 36 tahun."Mereka menjalankan urusniaga dengan menawarkan perkhidmatan seks dengan bayaran antara RM150 hingga RM300," kata Adzli. Ujarnya lagi kegiatan sindiket terbabit dipercayai beroperasi sejak Disember lalu.  Hasil serbuan itu, polis merampas 12 keping kondom,wang tunai berjumlah RM800, sebuah buku nota disyaki sebagai buku rekod pelanggan, dua telefon bimbit serta satu anak kunci.  Kes tersebut disiasat di bawah Seksyen 372B Kanun Keseksaan kerana menjalankan aktiviti pelacuran.


Leka berjudi, 10 lelaki ditahan

SUNGAI PETANI, 4 Februari- Kegembiraan 10 lelaki bermain judi berakhir selepas kesemua mereka ditahan polis.Ia hasil serbuan sepasukan polis dari Jabatan Siasatan Jenayah (JSJ), IPK Kedah dan Ibu Pejabat Polis Daerah (IPD) Kuala Muda di sebuah premis di Bandar Laguna, Sungai Petani, Kedah, malam tadi.Ketua Jabatan Siasatan Jenayah IPK Kedah, Datuk G Suresh Kumar berkata, bertindak atas maklumat dan risikan, pihaknya melakukan serbuan kira-kira pukul 9.30 malam. Ketika serbuan, kesemua lelaki berusia 40 hingga 60 tahun itu sedang leka bermain judi. Pihaknya merampas wang pertaruhan berjumlah RM13,500. Turut dirampas, buah dadu, buah mahjung, kerusi dan meja mahjung serta daun terup. Hasil siasatan awal, aktiviti perjudian di premis berkenaan telah beroperasi sejak seminggu lalu.  Semua individu ditahan dan disiasat di bawah Seksyen 6 (1) Akta Rumah Judi Terbuka (ARJT) 1953. Mereka turut disiasat di bawah Peraturan 16 (Pelan Pemulihan Negara) Akta 342 kerana melanggar prosedur operasi standard (SOP).


Lorong kecemasan di lebuh raya bukan untuk berhenti ambil gambar

SEREMBAN, 4 Februari- Jabatan Pengangkutan Jalan (JPJ) Negeri Sembilan menasihati pengguna jalan raya supaya tidak memberhentikan kenderaan di lorong kecemasan lebuh raya Temiang-Pantai bagi tujuan bergambar dan berkumpul di lorong berkenaan.Pengarahnya, Hanif Yusabra Yusuf berkata, tindakan memberhentikan kenderaan secara berkumpulan di lorong kecemasan adalah perbuatan tidak sepatutnya dilakukan oleh pengguna jalan raya kerana ia mengundang risiko tinggi berlakunya kemalangan di kawasan terbabit."Tindakan pemandu itu membahayakan keselamatan orang ramai dan tidak munasabah kerana ia boleh memberikan satu persepsi bahawa tempat itu adalah tempat pelancongan sedangkan kawasan terbabit adalah lebuh raya, perlu diingat jalan raya ini digunakan untuk kenderaan dan jentera bergerak."Apabila mereka berhenti secara berkumpulan atau beramai-ramai ia mengganggu kelancaran trafik. Pemandu lain akan bertemu kelompok kenderaan berhenti dan berkumpul di jalan raya akhirnya mengundang kemungkinan berlakunya kemalangan," katanya kepada pemberita. Beliau berkata kepada mereka yang melakukan kesalahan ini boleh diambil tindakan mengikut Kaedah 53(1) kaedah-kaedah lalu lintas Jalan 1959 yang menyatakan tiada kenderaan boleh diletak di mana-mana lorong kecemasan kecuali dalam kes kecemasan.Beliau berkata jika disabit kesalahan, mereka boleh disiasat mengikut Seksyen 119(2) Akta Pengangkutan Jalan 1987 dan dikenakan denda kepada pemandu tidak melebihi RM2,000 atau penjara tidak melebihi enam bulan. -BERNAMA


Larikan barang kemas di Kulim, seorang lelaki bersembunyi di Ipoh berjaya dicekup

KULIM, 4 Februari- Polis berjaya menahan seorang lelaki yang melarikan barang kemas bernilai hampir RM50,000 di dua buah kedai emas di Padang Serai dan Bandar Kulim, Kedah, bulan lalu.  Suspek berusia 44 tahun yang bekerja sebagai pemandu lori itu ditahan ketika sedang bersembunyi di sebuah hotel di Ipoh,Perak, pada Ahad lalu. Ketua Polis Daerah Kulim, Suprintenden Sazalee Adam berkata, dalam kejadian pertama pada 24 Januari lalu, suspek melarikan dua utas rantai tangan seberat 100 gram bernilai RM25,000 di sebuah kedai emas di Taman Serai Wangi 2, Padang Serai.  Manakala kejadian kedua berlaku pada 30 Januari lalu di sebuah kedai emas di Jalan Tunku Abidah, Bandar Kulim.  Suspek telah melarikan seutas rantai leher seberat 79 gram bernilai RM20,000.  Hasil siasatan awal mendapati, modus operandi suspek adalah berpura-pura sebagai pelanggan memilih barang kemas untuk dibeli.  Bagaimanapun secara tiba-tiba suspek melarikan diri bersama barang kemas menuju ke motorsikal yang diletakkan tidak jauh dari kedai dan terus memecut menghilangkan diri.  Hasil maklumat dan risikan berjaya mengesan kediaman suspek yang beralamat di Taman Bidara, Kulim, namun suspek bersembunyi di Ipoh selepas menyedari diburu pihak polis.  Berdasarkan soal siasat, suspek telah menjual barang kemas yang dicuri di beberapa kedai pajak gadai di sekitar Kelang Lama, Kulim dan berjaya memperoleh wang sebanyak RM39,000.  Suspek direman selama 4 hari. Turut dirampas, sebuah motorsikal, pakaian yang digunakan semasa kejadian dan telefon bimbit.  Usaha mengesan barang kemas yang dicuri sedang giat dilakukan. Kes disiasat dibawah Seksyen 380 Kanun Keseksaan.


Pihak pendakwaan fail bantahan terhadap permohonan Rosmah lucut kelayakan Sri Ram

KUALAN LUMPUR, 3 Februari- Pihak pendakwaan akan memfailkan bantahan awal terhadap permohonan Datin Seri Rosmah Mansor untuk melucutkan kelayakan bekas Hakim Mahkamah Persekutuan, Datuk Seri Gopal Sri Ram sebagai Timbalan Pendakwa Raya Kanan dalam kes pengubahan wang haram dan gagal mengisytiharkan cukai yang dihadapi isteri bekas Perdana Menteri itu.Sri Ram memberitahu Hakim Mahkamah Tinggi, Mohamed Zaini Mazlan bahawa pihak pendakwaan akan memfailkan bantahan rasmi dan menyerahkan kertas mahkamah kepada pasukan pembelaan hari ini.Tambah beliau, Rosmah memfailkan usul jenayah tetapi mahukan perintah bahawa pelantikannya sebagai pendakwa raya 'ad hoc' adalah menyalahi undang-undang dan harus dibatalkan.Hakim, Mohamed Zaini kemudian menangguhkan prosiding hari ini dan menetapkan 17 dan 18 Februari ini untuk mendengar bantahan awal dan permohonan untuk membatalkan kelayakan tersebut.Mahkamah juga akan mendengar permohonan kedua Rosmah agar Mohamed Zaini menarik diri daripada mendengar kes itu dan menangguhkan perbicaraan kes tersebut sementara menunggu permohonannya di Mahkamah Rayuan untuk membatalkan kelayakan hakim berkenaan.

Pada 12 Januari lalu, Rosmah Mansor memfailkan permohonan baharu untuk menggugurkan Mohamed Zaini daripada mendengar perbicaraan kes pertuduhan pengubahan wang haram (AMLA), dan gagal mengisytiharkan pendapatan kepada Lembaga Hasil Dalam Negeri (LHDN) yang dihadapinya.


16 Mac, sebutan semula kes pemandu sebabkan kematian 4 beranak di Bentong

BENTONG, 4 Februari - Pemandu yang menyebabkan kematian 4 beranak dalam kejadian kemalangan di persimpangan lampu isyarat CSR Kilometer 2, Jalan Lebu-Mempaga, Bentong, pada 28 Januari lalu, didakwa di Mahkamah Majistret Bentong hari ini, atas enam pertuduhan.  Tertuduh, Ahmad Fuad Mohd Salleh, 44 tahun, menghadapi empat pertuduhan membunuh dan dua pertuduhan berkaitan dadah di hadapan Majistret Shahrul Ekhsan Hasim.  Bagaimanapun, tertuduh mengaku tidak bersalah atas dua pertuduhan berkaitan dadah.  Mengikut empat kertas pertuduhan, tertuduh didakwa membunuh empat mangsa iaitu Raihan Mohamad, 43 tahun, Ahda Dalili Mohd Nazri,14 tahun; Ahmad Muaz Mohd Nazri, 7 tahun dan Ahda Imtinan Mohd Nazri, 5 tahun, pada pukul 2.30 petang, bertarikh 28 Januari. Bagi pertuduhan kelima, tertuduh didakwa pada pukul 12.05 tengah malam, 29 Januari lalu di Ibu Pejabat polis Daerah (IPD) Bentong, didapati menggunakan dadah berbahaya jenis methamphatamine dengan cara yang salah. Manakala, pertuduhan keenam pula, tertuduh didakwa pada 11.45 pagi 28 Januari lalu di Kilometer 2 Jalan Lebu-Mempaga di Bentong memiliki 0.75 gram methamphetamine. Dia didakwa di bawah Seksyen 12 (2) Akta Dadah Berbahaya 1952 yang boleh dihukum di bawah Seksyen 12 (3) Akta sama.  Pertuduhan dikendalikan Timbalan Pendakwa Raya, S. Punitha manakala tertuduh diwakili peguam Farah Idayu Nusi.  Tertuduh bagaimanapun, tidak diberikan jaminan termasuk kes berkaitan dadah disebabkan tertuduh turut didakwa di bawah Seksyen 302 Kanun Keseksaan yang akan dipindahkan ke Mahkamah Tinggi.  Mahkamah menetapkan 16 Mac depan untuk sebutan semula kes dan mendapatkan keputusan bedah siasat keempat-empat mangsa serta laporan kimia tertuduh.


Sindiket pengedaran arak tidak bercukai tumpas

KULAI, 3 Februari- Batalion Lima Pasukan Gerakan Am (PGA) Simpang Renggam berjaya menumpaskan satu sindiket pengedaran arak tidak bercukai di sekitar Kulai dan Johor Bahru.Pegawai Pemerintah Batalion Lima PGA, Superintenden Dimin Awang memaklumkan, 35 kotak arak dirampas dalam serbuan di Taman Komersial Senai di sini pukul 11:30 pagi semalam.  "Dua lelaki berumur antara 44 hingga 47 tahun ditahan semasa sedang memunggah karton arak terbabit ke dalam sebuah premis.  Pemeriksaan dijalankan menjumpai sejumlah arak dipercayai tidak bercukai di dalam premis terbabit yang dijadikan sebagai tempat simpanan sementara," katanya.Susulan itu, seorang penjaga premis lelaki warga asing berumur 36 tahun ditahan bagi membantu siasatan.  Sebuah kereta dan tiga telefon bimbit turut dirampas dalam operasi tersebut.Kes disiasat mengikut Seksyen 135 (1) Akta Kastam 1967.


Cubaan seludup masuk 30kg ganja tumpas

KUALA PERLIS, 4 Januari - Agensi Penguatkuasaan Maritim Malaysia, Zon Maritim Kuala Perlis menumpaskan cubaan menyeludup masuk 30 kilogram ganja untuk pasaran ke negeri-negeri di Utara Semenanjung. Nilai rampasan dianggarkan RM150,000. Pengarah Maritim Negeri Kedah dan Perlis Laksamana Pertama Maritim Mohd Zawawi Abdullah berkata, kejadian berlaku pada kedudukan 2.26 batu nautika barat laut muara Kuala Perlis sekitar pukul 1.42 pagi, semalam. Rampasan kali ini dibuat berikutan maklumat risikan dan intipan berterusan pasukan operasi khas yang berjaya mengesan sebuah bot fiber yang sedang bergerak masuk dari sempadan Thailand dalam keadaan mencurigakan. Berikutan situasi berkenaan sebuah bot peronda APMM beserta pasukan operasi diatur gerak bagi memintas dan menyerbu bot berkenaan.  Dua penyeludup yang menyedari bot APMM berjaya melarikan diri ke sempadan Thailand dengan mencampak bungkusan yang mengandungi ganja berkenaan ke dalam laut. "Selalunya untuk dadah, ganja, syahbu apa semua, mereka nak elak daripada bot penguatkuasa, tak kisahlah sama ada bot polis, kastam atau pun APMM sendiri, untuk mengejarnya. Selagi dia nampak bot penguatkuasa mengejar, mereka akan buang semua (ganja). Satu sebab untuk dia bagi ringan dia punya botlah," kata Zawawi dalam sidang media kejayaan berkenaan oleh Zon Maritim Kuala Perlis di Pejabat Zon Maritim di sini. Hasil risikan turut mendapati bungkusan yang dibuang ke laut adalah sebahagian kecil dari jumlah sebenar yang cuba seludup masuk. Pihak APMM mengenal pasti bot fiber berkenaan mampu membawa sehingga 500 kilogram ganja. Zon Maritim Kuala Perlis percaya ini merupakan kes penyeludupan terancang dan operasi akan diteruskan bagi menjejaki dalang utama sindiket yang berada di Perlis dan Kedah. Kes disiasat bawah Seksyen 39(B) Akta Dadah Berbahaya 1952.


20 ditahan sertai 'private party', enam daripadanya positif dadah

SUNGAI PETANI, 1 Februari- 20 individu termasuk dua wanita ditahan ketika menyertai “private party” di sebuah rumah di Darul Aman Perdana, Sungai Petani, Kedah, awal pagi tadi. Selain tidak menjaga penjarakan sosial, sebahagian daripada mereka didapati positif dadah. Ketua Polis Daerah Kuala Muda, ACP Adzli Abu Shah berkata, bertindak atas maklumat, sepasukan pegawai dan anggota polis melakukan serbuan di premis terbabit kira-kira pukul 3 pagi. Hasil pemeriksaan mendapati, terdapat 18 lelaki dan dua wanita berusia belasan tahun dan awal 20-an menyertai parti persendirian di dalam rumah berkenaan. Mereka didapati tidak mematuhi Prosedur Operasi Standard, SOP yang ditetapkan dengan tidak mengamalkan penjarakan sosial dan disiasat dibawah Peraturan 16, Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (Pelan Pemulihan Negara) 2021. Hasil ujian saringan air kencing, enam lelaki berusia antara 18 hingga 24 tahun positif dadah jenis Ketamin. Kesemua suspek yang positif dadah turut disiasat dibawah Seksyen 15 (1) Akta Dadah Berbahaya 1952.


Polis terliti fakta pelanggaran SOP, kes video tular tema air

IPOH, 31 Januari - Kes video tular mengenai pematuhan Prosedur Operasi Standard (SOP) oleh pengunjung sebuah taman tema air di Ipoh, Perak.

Polis Perak sedang meneliti fakta pelanggaran dan individu terlibat samada terdapat sebarang ketidakpatuhan SOP Pelan Pemulihan Negara (PPN) Fasa 4.

Ketua Polis Daerah Ipoh, ACP Yahaya Hassan dalam satu kenyataan memaklumkan,semakan mendapati, kejadian berlaku pada 29 Januari lalu antara 1 tengahari hingga 6 petang.  Menurut pihak pengurusan taman tema tersebut, kapasiti kolam boleh memuatkan 500 orang pada satu-satu masa.  Ketika kejadian, kapasiti tidak sampai 50%.  Sehubungan itu, beliau menasihati orang ramai agar tidak membuat sebarang spekulasi mengenai video tersebut yang boleh menjejaskan enkuiri polis.


Op Mitch: Dadah bernilai RM5.08 juta dirampas, enam ahli sindiket ditahan

KUALA LUMPUR, 31 Januari- Jabatan Siasatan Jenayah Narkotik IPK Kuala Lumpur (JSJN IPK KL) berjaya merampas dadah bernilai RM5.08 juta susulan risikan dan empat serbuan di sekitar ibu negara dan Selangor baru-baru ini.Timbalan Ketua Polis Kuala Lumpur, Datuk Yahaya Othman berkata dalam Op Mitch itu, enam ahli sindiket ditahan bersama pelbagai jenis dadah termasuk syabu, heroin dan pil erimin 5; dipercayai untuk pasaran tempatan."Jabatan Siasatan Jenayah Narkotik, Ibu Pejabat Polis Kontinjen KL yang telah melancarkan satu operasi dinamakan Op Mitch berjaya menumpaskan satu sindiket pengedaran dadah yang didalangi warganegara asing dan tempatan yang mana bekalan dadah ini dipercayai untuk pasaran tempatan, katanya dalam sidang media di ibu negara.Jelasnya hasil serbuan itu, polis berjaya merampas 141 kilogram dadah jenis syabu , 0.7 gram dadah jenis heroin serta 4 biji pil dadah jenis erimin dengan nilai keseluruhan RM5.08 juta."Satu lelaki warganegara Singapura, empat lelaki tempatan dan satu perempuan warganegara Vietnam berumur 20 hingga 42 tahun turut ditahan bagi membantu siasatan," katanya. Kesemua tangkapan direman selama 4 hingga 7 hari di bawah Seksyen 117 Kanun Tatacara Jenayah untuk siasatan bawah Seksyen 39B ADB 1952 yang boleh membawa hukuman gantung sampai mati jika disabitkan kesalahan.


Tiga portal sebar berita palsu, Setiausaha Politik PM buat laporan polis

KUALA LUMPUR, 31 Januari- Setiausaha Politik kepada Perdana Menteri, Datuk Seri Ismail Sabri Yaakob, Datuk Mohammad Anuar Mohd Yunus hari ini membuat laporan polis terhadap tiga portal berita kerana didakwa membuat laporan dan menyiarkan berita palsu.Jelasnya, laporan tersebut dibuat supaya pihak berkuasa menyiasat dan mengambil tindakan serius ke atas pemilik ketiga-tiga portal tersebut yang menyebarkan berita palsu sehingga menjatuhkan kredibiliti Perdana Menteri serta boleh menimbulkan kegusaran rakyat."Kita membuat laporan polis dan akan adukan perkara ini kepada peguam untuk diambil tindakan seterusnya dan kita sudah meminta pihak polis mengambil tindakan," katanya selepas selesai membuat laporan di Ibu Pejabat Polis Daerah di sini.Tambahnya, kenyataan yang dikeluarkan Perdana Menteri dimanipulasi oleh ketiga-tiga portal berkenaan dan menegaskan laporan tersebut tidak benar sama sekali.

Mohammad Anuar berkata laporan polis itu merujuk laporan portal berita bertajuk ‘Ismail Sabri bimbang jadi PM paling singkat, rayu tarik sokongan’ semalam, dan diulang siar oleh dua portal lain pada hari sama.

“Berita ini adalah palsu dan kejadian dalam kenyataan itu berlaku ketika Perdana Menteri berada dalam satu majlis di Bera pada 29 Januari lepas," katanya.


Op Selamat: lima termasuk seorang wanita ditahan bersama dadah

ALOR SETAR, 30 Januari- Lima individu termasuk seorang wanita ditahan polis dalam tangkapan berasingan di tiga daerah di negeri ini dalam sekatan jalan raya (SJR) Op Selamat 17/22, semalam kerana memiliki dadah.Kesemua mereka berusia antara 19 hingga 34 tahun ditahan polis dari Jabatan Siasatan dan Penguatkuasaan Trafik (JSTP) Kedah dan Bahagian Siasatan dan Penguatkuasaan Trafik (BSPT) daerah.Menurut Ketua Jabatan Siasatan dan Penguatkuasaan Trafik Kedah, Suprintendan Mohd Mahiri Hussin, tangkapan pertama melibatkan seorang suri rumah bersama dua rakan lelakinya di Kilometer 57 Jalan Alor Setar -Butterworth.Ketiga-tiga suspek berusia 19 hingga 34 tahun dan beralamat di Bedong, Kuala Muda itu ditahan polis dari BSPT Ibu Pejabat Polis Daerah (IPD) Kuala Muda pada 1 pagi.Pemeriksaan menemukan sejumlah syabu, ganja dan heroin.Ujian saringan air kencing mendapati ketiga-tiga suspek positif dadah."Hasil pemeriksaan kami menemui dadah jenis syabu yang dianggarkan seberat 1.66 gram, ganja (1.84 gram) dan heroin (0.41 gram) dalam sebuah beg pinggang penumpang hadapan iaitu lelaki berusia 34 tahun."Kesemua mereka dibawa IPD Kuala Muda untuk tindakan lanjut namun hasil ujian saringan awal air kencing mendapati, kesemua mereka didapati positif dadah jenis Methapetamine."Mereka ditahan mengikut Seksyen 12(2) Akta Dadah Berbahaya (ADB) 1952, Seksyen 15(1) ADB 1952 dan Seksyen 6 ADB 1952," kata Suprintendan Mohd Mahiri.Dalam pemeriksaan kedua di tepi jalan Taman Kuchai, Hi-Tech Kulim, seorang juruelektrik ditahan jam 11.30 pagi dalam keadaan mencurigakan oleh anggota BSPT IPD Kulim.Mohd Mahiri berkata, hasil pemeriksaan menemui dua paket plastik lutsinar mengandungi dadah jenis syabu dianggarkan seberat 1.60 gram dalam beg silang miliknya."Hasil ujian saringan awal air kencing terhadapnya mendapati lelaki itu positif dadah jenis Methapetamine dan ditahan mengikut Seksyen 12(2) ADB 1952," katanya.Sementara tangkapan kes ketiga dilakukan oleh pegawai dan anggota JSPT Kedah serta IPD Yan terhadap seorang lelaki berusia 33 tahun di tepi jalan Kilometer 32 Jalan Alor Setar -Butterworth.Suspek ditahan pada 6.45 petang selepas mendapati dalam keadaan mencurigakan.Hasil pemeriksaan menemui dadah jenis heroin dianggarkan seberat 0.50 gram."Hasil ujian saringan ujian awal air kencing mendapati lelaki yang berasal dari Gurun itu positif dadah jenis morfin. Kes disiasat mengikut Seksyen 12(2) ADB 1952," katanya.


Pemandu 4X4 sebabkan kematian empat sekeluarga direman

KUALA LUMPUR, 30 Januari- Pemandu pacuan empat roda yang terbabit dalam kemalangan maut membabitkan empat sekeluarga ketika dalam perjalanan menghadiri kenduri kahwin di Bentong, Pahang, kelmarin, dikenakan perintah reman tujuh hariKetua Polis Daerah Bentong, Superintendan Zaiham Mohd Kahar berkata, perintah reman terhadap lelaki berusia 44 tahun itu dikeluarkan semalam oleh Penolong Pendaftar Mahkamah Raub, Yusri Wanu Saki."Perintah reman terhadap susek dikeluarkan bermula semalam sehingga 4 Februari ini bagi membantu siasatan."Kertas siasatan sedang disiapkan dan suspek akan dituduh di mahkamah secepat mungkin," katanya dalam kenyataan hari ini.Kemalangan kira-kira 2.30 petang itu berlaku di Kilometer 2 Jalan Lebu ke Mempaga berhampiran susur ke Lebuh Raya Central Spine Road (CSR), membabitkan jenis pacuan empat roda Nissan Navara dipandu suspek dengan sebuah kenderaan pelbagai guna (MPV), Toyota VellfireToyota Vellfire dipandu Mohd Nazri Hamid, 44 bersama isteri dan tiga anak.Isteri Mohd Nazri, Raihan Mohamad, 43, serta tiga anaknya iaitu Ahda Dalili Mohd Nazri, 14, Ahmad Muaz, 7, dan Ahda Imtinan, 4, terkorban selepas tercampak keluar dari kenderaan akibat rempuhan kuat.Dua lagi anak Mohd Nazri, masing-masing berusia 11 dan 12 tahun terselamat kerana menaiki kenderaan berasingan dipandu abang iparnya, Mohd Zaid, 46.

Siasatan awal polis mendapati, pemandu Nissan Navara dipercayai melanggar lampu isyarat sebelum merempuh kenderaan mangsa dari hadapan.Zaiham berkata, hasil pemeriksaan pihak polis dalam kenderaan dinaiki suspek turut menemukan satu tiub straw lutsinar berisi syabu dan semakan mendapati suspek mempunyai tujuh rekod lampau berkaitan dadah.Kes disiasat dibawah seksyen 12(2) Akta Dadah Berbahaya 1952 yang membawa hukuman denda tidak lebih RM100,000 atau penjara tidak lebih 5 tahun atau kedua-keduanya.


Bersauh tanpa kebenaran, APMM tahan kapal tangki

KOTA TINGGI, 29 Januari- Sebuah kapal tangki tanpa muatan ditahan Agensi Penguatkuasaan Maritim Malaysia (APMM) di perairan Johor Timur, semalam kerana disyaki bersauh tanpa kebenaran. Ketika ditahan, kapal yang berdaftar dari Malobo, Guinea itu berada di kedudukan 8.4 batu nautika timur laut Tanjung Penawar, Kota Tinggi, Johor.Menerusi satu kenyataan, Pengarah Maritim Negeri Johor, Laksamana Pertama Maritim Nurul Hizam Zakaria berkata, kapal tersebut dikendalikan enam kru warganegara Indonesia berusia antara 25 hingga 58 tahun. "Nakhoda kapal tersebut gagal mengemukakan dokumen kebenaran bersauh daripada Pengarah Laut Malaysia. Kes akan disiasat mengikut Seksyen 491B (1)(L) Ordinan Perkapalan Saudagar 1952," katanya dalam kenyataan. Jika sabit kesalahan boleh didenda tidak melebihi RM100,000 atau penjara tidak lebih dua tahun, atau kedua-duanya sekali.


Rayuan Najib mengembalikan saman terhadap AmBank dan dua lagi, ditolak

PUTRAJAYA, 27 Januari- Mahkamah Rayuan menolak permohonan bekas Perdana Menteri, Datuk Seri Najib Tun Razak agar mengembalikan semula saman sivil terhadap AmBank Islamic Bhd dan dua lagi, berhubung dakwaan salah urus akaun bank miliknya.Hakim Datuk Yaacob Md Sam yang mengetuai panel tiga hakim sebulat suara membuat keputusan itu selepas mendapati rayuan tidak mempunyai sebarang merit dan tiada kekhilafan dibuat oleh Mahkamah Tinggi, Kuala Lumpur sebelum ini.Mahkamah turut memerintahkan Najib membayar kos RM40 ribu kepada Ambank Islamic serta AMMB Holdings Bhd. Manakala, RM45 ribu kepada bekas Pengurus Perhubungan Pelanggan, Joanna Yu yang merupakan responden rayuan kes tersebut.Jelas hakim, tindakan Najib memfailkan saman tersebut bukanlah untuk mendapatkan ganti rugi tetapi bertujuan untuk mengukuhkan pembelaannya dalam perbicaraan kes SRC International.Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali mensabitkan kesalahan serta menjatuhkan hukuman penjara 12 tahun dan denda RM210 juta terhadap Najib dalam kes bersabit SRC International.Joanna Yu adalah seorang daripada saksi pendakwaan dalam kes tersebut.Najib sebelum ini mengemukakan rayuan terhadap keputusan Mahkamah Tinggi yang membatalkan samannya terhadap bank berkenaan dan kepada Joanna Yu. Najib mendakwa berlaku kecuaian ketika mengendalikan akaun banknya dengan mendedahkannya kepada ahli perniagaan, Jho Low.


1 Mac ini, pengurusan kes pecah amanah RM6.6 bilion Najib dan Irwan

KUALA LUMPUR, 27 Januari- Mahkamah Tinggi Kuala Lumpur menetapkan 1 Mac ini untuk pengurusan kes Datuk Seri Najib Tun Razak dan bekas Ketua Setiausaha Perbendaharaan, Tan Sri Mohd Irwan Serigar Abdullah berhubung enam pertuduhan pecah amanah berjumlah RM6.6 bilion.Pada prosiding hari ini, pihak pendakwaan memohon tarikh baharu berikutan kes 1MDB masih berlangsung sementara saksi-saksi serta keterangan yang akan dikemukakan pada perbicaraan kes pecah amanah itu adalah sama dengan kes 1MDB.“Pihak pendakwaan mohon tarikh baharu untuk pengurusan kes berikutan kes 1MDB membabitkan Datuk Seri Najib masih berlangsung di peringkat pemeriksaan balas saksi pendakwaan ke-12 iaitu bekas Ketua Pegawai Kewangan 1MDB Azmi Tahir dengan saksi-saksi serta keterangan yang akan dikemukakan pada perbicaraan kes pecah amanah itu sama dengan kes 1MDB,” kata Timbalan Pendakwa Raya, Shafiq Hasim.Jelas Shafiq, Hakim Datuk Muhammad Jamil Hussin menetapkan tarikh tersebut untuk kedua-dua pihak memaklumkan kepada mahkamah mengenai perkembangan kes pecah amanah serta kes berkaitan 1MDB dan laporan audit membabitkan bekas Perdana Menteri itu.Perkara itu turut disahkan peguam yang mewakili Najib, Syahirah Hanapiah.Pada 9 Oktober 2020, hakim menetapkan perbicaraan kes pecah amanah itu selama 32 hari. Namun dilapangkan bagi memberi laluan kepada dua kes berkaitan 1MDB membabitkan Datuk Seri Najib. Bagaimanapun, tarikh baharu perbicaraan kes pecah amanah itu belum ditetapkan.Pada 25 Oktober 2018, Najib dan Irwan mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC).Kedua-dua mereka dituduh melakukan kesemua kesalahan itu di Kompleks Kementerian Kewangan Malaysia di Putrajaya antara 2016 dan 2017.Pendakwaan dibuat mengikut Seksyen 409 Kanun Keseksaan dibaca bersama Seksyen 34 kanun sama yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


Tikam mati suami, wanita berdepan hukuman mati

SEREMBAN, 28 Januari- Seorang wanita berusia 55 tahun yang didakwa menikam suaminya hingga mati di rumah mereka di Rasah Kemayan dihadapkan ke mahkamah atas tuduhan membunuh di Mahkamah Majistret di sini, hari ini.   Bagaimanapun, tiada pengakuan direkodkan daripada tertuduh, Lau Seck Yan, selepas pertuduhan dibacakan terhadapnya di hadapan Majistret, Norzaliza Tesmin. Tertuduh didakwa membunuh Poh Seng Hiap, 55 tahun, di rumah mereka di Perbandaran Golf dan Desa Rasah Kemayan antara pukul 3.30 petang dan 4.30 petang, 23 Januari lalu.  Dia didakwa mengikut Seksyen 302 Kanun Keseksaan yang membawa hukuman mati jika sabit kesalahan.  Kes dikendalikan Timbalan Pendakwa Raya, Hafizah Zainul Hashimi.  Mahkamah menetapkan 25 Februari depan untuk sebutan semula kes.


270 ketulan ganja mampat dirampas, enam suspek diberkas

KANGAR, 27 Januari- Lebih 200 kilogram ganja mampat bernilai RM668,000 dirampas selepas enam individu dicekup menerusi tiga serbuan di Perlis.Tangkapan pertama melibatkan dua suspek yang mengambil upah menghantar dadah terbabit dari Perlis ke ibu negara.Ketua Polis Perlis, Datuk Surina Saad berkata bagaimanapun, kenderaan yang membawa ganja itu berjaya dipintas di Simpang Empat. "Serbuan kedua iaitu tindakan susulan pertama pada 9.30 pagi hari yang sama, serbuan dibuat di sebuah rumah di Seriab. Tiga lagi suspek ditahan dalam umur lingkungan 38 hingga 45 tahun berjaya ditangkap dan telah merampas dadah jenis ganja seberat 1.03 kg dengan harga pasaran RM2,575."Serbuan ketiga tindakan susulan kedua, di Kg. Hutan Ibus, Kuala Perlis, satu lagi suspek berjaya ditangkap dipercayai mempunyai kaitan dengan sindiket pengedaran dadah," katanya.Tambah Surina, lima daripada enam suspek mempunyai rekod jenayah berkaitan dadah.Dadah berkenaan diperolehi dari negara jiran melalui jalan laut dan Perlis, menjadi lokasi transit sebelum diedarkan.


Komunikasi lucah, mekanik didenda RM3,000

SEREMBAN, 27 Januari- Seorang mekanik didenda RM3,000 di Mahkamah Sesyen Seremban selepas mengaku bersalah atas pertuduhan menghantar komunikasi lucah terhadap seorang wanita, lapan tahun lalu.Hakim, Mohd. Sabri Ismail menjatuhkan hukuman itu terhadap Muhammad Faiz Zaini, 35 tahun, yang membuat pengakuan tersebut selepas pertuduhan dibacakan.Mahkamah turut nenetapkan tertuduh dipenjara tiga bulan jika gagal membayar denda .Mengikut pertuduhan, Muhammad Faiz didakwa telah secara sedar membuat dan memulakan penghantaran komunikasi yang lucah sifatnya melalui aplikasi Whatsapp dengan niat untuk menyakitkan hati orang lain.Komunikasi bersifat lucah itu telah dilihat mangsa lebih kurang pukul 5.15 petang pada 14 April 2014 di Kolej UNITI, Persiaran UNITI Village, Tanjung Agas di Port Dickson.Berikutan itu, tertuduh didakwa di bawah Seksyen 233 (1) (a) Akta Komunikasi dan Multimedia 1988 (Akta 588) yang boleh dihukum mengikut Seksyen 233 (3), akta yang sama.


494 karton arak seludup bernilai RM32,000 dirampas

SERDANG, 26 Januari- Polis berjaya merampas 494 karton minuman keras pelbagai jenama dianggarkan bernilai RM32,000 dalam serbuan di sebuah premis kilang di Taman Perindustrian Puchong, Selangor, Sabtu lalu.Ketua Polis Daerah Serdang, Asisten Komisioner A.A Anbalagan berkata,menerusi serbuan tersebut, sepasukan anggota PDRM Cawangan Siasatan Jenayah Ibu Pejabat Polis Daerah (IPD) Serdang berjaya 11,376 tin dan 600 botol minuman keras pelbagai jenama dirampas selepas dipercayai diseludup dari negara jiran.Katanya, serbuan dilakukan di sebuah kilang yang dijadikan stor simpanan di kawasan perindustrian berkenaan.Katanya, sebuah lori, alat kawalan jauh dan sebuah telefon bimbit turut disita dalam serbuan tersebut.“Seorang suspek terdiri warga Bangladesh berusia 29 tahun yang bekerja sebagai pembantu stor di kilang terbabit telah ditahan.“Modus operandi kumpulan ini menjadikan kilang sebagai stor simpanan barang terlarang dan dipercayai untuk edaran di sekitar di kawasan Lembah Klang.“Stor simpanan ini dipercayai bergiat aktif lebih kurang 5 hingga 6 bulan di daerah Serdang dan sekitar kawasan Lembang Klang” katanya dalam sidang media di IPD Serdang di sini.Katanya, kes disiasat di bawah Seksyen 135 (1)(D) Akta Kastam 1967 dan Seksyen 6 (1)(C) Akta Imigresen.“Jika sabit kesalahan boleh didenda tidak kurang 10 kali nilai barang atau RM100,000.00 yang mana lebih besar dan tidak lebih 20 kali nilai barang atau RM500,000.000 yang mana lebih besar, atau dipenjarakan tidak kurang dari enam bulan dan tidak melebihi 5 tahun atau kedua-duanya sekali,” katanya.


Polis tahan 2 lelaki, rampas dadah RM1.9 juta

JOHOR BAHRU, 26 Januari- Dua lelaki tempatan dipercayai terlibat dalam aktiviti pengedaran dadah diberkas bersama sejumlah dadah bernilai RM1.9 juta dalam dua serbuan berasingan di bandar raya ini dan Iskandar Puteri pada 23 Januari lalu.Ketua Polis Johor Datuk Kamarul Zaman Mamat berkata dua lelaki berusia 31 dan 34 tahun itu ditahan dalam serbuan bermula 4 petang hasil maklumat yang diperolehi menerusi Op Tapis.Beliau berkata, sindiket dadah berkenaan beroperasi dengan menyorokkan dadah dalam kenderaandiparkir di Kempas dan di kawasan perumahan Taman Nusa Bestari di sini pada Ahad lalu.Katanya, suspek berusia 34 tahun berkenaan ditahan bersama syabu seberat 4.06 kilogram (kg) dan 1.1 kg ketamin manakala lelaki berusia 31 tahun itu pula dicekup bersama rampasan ketamin seberat 37.5 kg syabu dan 6.1 kg ketamin.“Dipercayai dua lelaki ini daripada sindiket yang sama dan dipercayai telah aktif mengedar sejak tahun lepas,” katanya dalam sidang media, di sini.Beliau berkata, kesemua dadah yang dirampas itu dipercayai boleh digunakan oleh 250,000 penagih.Sementara itu, Kamarul Zaman berkata hasil ujian saringan air kecing terhadap dua individu itu mendapati kedua-duanya positif dadah jenis methamphetamine serta mempunyai rekod lampau kesalahan jenayah.Kamarul Zaman berkata kedua-dua individu itu direman selama tujuh hari bermula 24 Januari mengikut Seksyen 39B Akta Dadah Berbahaya 1952.Sementara itu, dalam Op Tapis berkenaan, amarul Zaman turut menjelaskan 512 individu di negeri ini termasuk tiga warga asing dari Mynmar dan Indonesia, berusia 20 hingga 50 tahun dipercayai terlibat dalam aktiviti dadah.Kamarul Zaman menambah, turut dirampas dalam serbuan sama, lima buah kenderaan pelbagai jenis bernilai RM225,000, wang tunai RM1,500 dan barang kemas bernilai RM65,000.


Polis panggil Fahmi Reza, bantu siasatan jata Negeri Pahang disunting

KUALA LUMPUR, 26 Januari-  Pereka grafik dan aktivis, Fahmi Reza hari ini dipanggil ke Bukit Aman bagi membantu siasatan berhubung suatu hantaran di halaman media sosial Facebook mengandungi imej didakwa seakan jata Negeri Pahang yang disunting dengan perkataan “House of Balak”.Pengarah Jabatan Siasatan Jenayah (JSJ) Bukit Aman Datuk Seri Abdul Jalil Hassan dalam kenyataan malam ini berkata aktivis berkenaan dipanggil untuk dirakam kenyataannya di pejabat Unit Siasatan Jenayah Terkelas, Bahagian Pendakwaan/Undang-Undang, JSJ.“PDRM sedang menjalankan siasatan berhubung hantaran yang dimuat naik pada 3 Januari lepas.“Siasatan dijalankan mengikut Seksyen 4(1) Akta Hasutan 1948 kerana kecenderungan menghasut dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian,” katanya.Beliau dalam pada itu menasihatkan orang ramai agar menjadi pengguna media sosial yang bijak, berhemah dan tidak menggunakannya untuk menyebarkan sebarang maklumat yang boleh mendatangkan kegentaran awam serta menggugat keharmonian negara.Katanya tindakan tegas akan dikenakan terhadap individu yang sengaja menggugat ketenteraman serta keselamatan awam. -BERNAMA


Seleweng minyak diesel, dua lelaki ditahan

IPOH, 26 Januari- Dua lelaki ditahan Kementerian Perdagangan Dalam Negeri dan Hal Ehwal Pengguna (KPDNHEP) Perak selepas dipercayai cuba menyeleweng minyak diesel di sekitar Manjung dan Sitiawan. Siasatan yang dijalankan KPDNHEP cawangan Manjung itu mendapati, kedua-dua lelaki itu dipercayai membeli bekalan diesel dan mengisi ke dalam 'tong drum plastik' tanpa kebenaran Pengawal Bekalan yang sah. Menerusi satu kenyataan, Ketua cawangan KPDNHEP Manjung, Wan Muhammad Badro Wan Mahmood berkata, mereka ditahan bersama-sama dua lori ketika sedang melakukan transaksi pembelian diesel di stesen minyak terlibat. Jelas beliau, diesel berkenaan dikatakan dibeli dan dijual kepada individu atau syarikat yang berminat untuk kegunaan kenderaan pengangkutan barang.  Kesemua barangan yang dirampas berjumlah hampir RM38,000. Tambahnya, pemilik stesen minyak juga didapati gagal mematuhi syarat lesen yang telah ditetapkan.  Kes disiasat di bawah Akta Kawalan Bekalan 1961 dan Peraturan-Peraturan Kawalan Bekalan 1974.


SPRM temui petunjuk baharu penyelewengan projek 6 kapal LCS

PUTRAJAYA, 25 Januari- Suruhanjaya Pencegahan Rasuah Malaysia (SPRM) telah menemui petunjuk baharu dalam siasatan ke atas kontrak perolehan enam buah kapal Littoral Combat Ship (LCS) yang dilaksanakan oleh Bousted Naval Shipyard.

Menurut sumber, berdasarkan petunjuk baharu tersebut, SPRM telah menahan dua orang Ketua Pegawai Eksekutif syarikat yang terlibat dalam projek tersebut."Kedua-dua individu itu berusia 79 dan 49 tahun ditahan pada petang Isnin di Ibu Pejabat SPRM ketika memberikan keterangan bagi membantu siasatan," katanya.Menurutnya, kedua-dua individu itu ditahan kerana disyaki melakukan penyelewengan dan menerima rasuah menerusi pembayaran yang dibuat kepada tiga syarikat di luar negara."Seorang lagi, disyaki menerima rasuah daripada sub-kontraktor yang dilantik bagi mengendalikan projek tersebut," katanya.Katanya, siasatan tertumpu kepada kesalahan di bawah seksyen 16 Akta SPRM 2009 dan Seksyen 409 Kanun Keseksaan.Sebelum ini, SPRM menerima aduan berhubung projek pembinaan enam buah kapal Littoral Combat Ship (LCS) oleh Boustead Naval Shipyard Sdn Bhd (BNS).Laporan yang dibuat kepada SPRM adalah bagi membuat siasatan ke atas pelaksanaan projek tersebut susulan kegagalan pihak berkenaan menyerahkan kapal itu mengikut tempoh ditetapkan.


Polis cari dua lelaki bantu siastan kes tetak dua beranak

SEREMBAN, 25 Januari- Polis sedang mengesan dua individu bagi membantu siasatan berhubung kes tetak dua beranak menggunakan parang di Taman Jimah Jaya Site C, Chuah, Port Dickson pada 16 Januari lepas.Ketua Polis Daerah Port Dickson, Superintenden Aidi Sham Mohamed berkata individu berkenaan ialah V. Vithyathran, 32 yang beralamat di Taman Springhill, Rantau dan B. Selvam, 21, dari  Taman Jaya Lukut, Port Dickson.Beliau berkata polis telah menahan enam lelaki dalam lingkungan 17 hingga 25 tahun antara pukul 4.40 pagi 16 Jan hingga 9.30 malam 18 Jan lepas di sekitar Lukut dan Port Dickson yang disyaki turut terlibat dengan kes itu dan merampas dua motosikal dan sebilah parang yang disyaki digunakan untuk mencederakan mangsa.“Semakan rekod lampau mendapati lima daripada mereka mempunyai rekod lampau berkaitan jenayah dan dadah manakala hasil ujian saringan air kencing mendapati seorang positif ganja dan ketika kejadian mereka berada dalam keadaan pengaruh alkohol.Kesemua mereka telah direman selama lapan hari sehingga semalam. Arahan pertuduhan juga dikeluarkan terhadap dua daripada mereka dan seorang masih bebas manakala empat yang lain dijadikan sebagai saksi pendakwaan,” katanya dalam satu kenyataan. Aidi Sham berkata kes disiasat bawah Seksyen 326  dan Seksyen 427 Kanun Keseksaan.Dalam kejadian kira-kira pukul 3.43 pagi pada 16 Januari lepas, seorang lelaki berusia 46 tahun dan anak lelakinya, 16, dilaporkan cedera parah di bahagian badan dan tangan akibat diserang sekumpulan lelaki bermotosikal.Aidi Sham berkata mereka juga merosakkan kenderaan milik keluarga mangsa dengan memecahkan cermin kereta dan tingkap sebelum melarikan diri.- BERNAMA


Op Tapis Khas: 367 sarang penagih diserbu, dadah bernilai lebih RM3.5 juta dirampas

KUALA LUMPUR, 25 Januari-Pelbagai jenis dadah dianggar bernilai lebih 3.5 juta ringgit dirampas menerusi Op Tapis Khas dalam operasi khas berkenaan yang dijalankan selama 3 hari di seluruh negara.Menurut Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay, seramai 5,200 individu termasuk 129 warga asing ditahan dalam operasi berkenaan, antara Jumaat hingga Ahad lalu.Katanya, daripada jumlah itu, 4,987 yang ditahan adalah lelaki dan 213 perempuan berusia antara 13 hingga 60 tahun "Operasi khas selama tiga hari ia dijalankan melibatkan 2,696 pegawai dan anggota JSJN di 367 sarang penagihan dadah yang membawa kepada penahanan berkenaan, " katanya dalam sidang media di Bukit Aman, di sini.Ayob Khan berkata, pihaknya merampas bahan terlarang itu seberat 212.6 kilogram (kg) dan 1,199.2 liter termasuk heroin seberat lima kg, syabu (30.2 kg), ketamin (4.56 kg), ganja (53.42 kg) serta air ketum (974.74 liter).Turut disita, satu pistol jenis revolver .38, tujuh peluru, dua senapang buatan sendiri, wang tunai berjumlah RM333,766, barang kemas (RM41,540), 34 kenderaan (RM1.58 juta) dan 69 motosikal (RM391,700).Nilai keseluruhan rampasan dadah dan sitaan harta berjumlah RM5.98 juta."Untuk perincian, kita periksa 5,466 orang dan daripada itu, kita tahan 5,200 individu. Tahanan termasuk 942 tokan, 2,893 penagih dan 201 individu dikehendaki kesalahan dadah."Kalau pecahan umur, saya mahu maklumkan kita tahan 76 remaja berusia 13 hingga 18 tahun. Dua tahanan berusia 13 tahun adalah penagih, manakala mereka yang berusia 14 hingga 18 tahun ada yang turut menjadi tokan."Jumlah yang tidak bersekolah seramai 68 remaja dan baki bersekolah. Daripada jumlah sarang dadah pula, kita serbu paling banyak di Selangor dengan 69 lokasi disusuli 57 tempat penagihan di Sabah," katanya.Kes disiasat mengikut Seksyen 39B, Seksyen 39A(2), Seksyen 39A(1), Seksyen 39C, Seksyen 12(2) dan Seksyen 6 Akta Dadah Berbahaya 1952, Seksyen 30(3) Akta Racun 1952 serta Langkah-Langkah Pencegahan Khas (LLPK) 1985.Beliau berkata, pihaknya akan mengadakan Op Tapis Khas sekurang-kurangnya setiap bulan selepas mengadakan perbincangan dengan Menteri Dalam Negeri, Datuk Seri Hamzah Zainudin dan Ketua Polis Negara, Tan Sri Acryl Sani Abdullah Sani."Kita mahu konsisten dalam membuat operasi, tidak mahu tiga, empat bulan sekali. Sarang penagihan dadah ini juga kadang-kadang berpindah sebab itu kita perlu membuat operasi secara berterusan."Pada masa ini, Op Tapis Khas dijalankan oleh JSJN sahaja. Macam program jihad dadah, kita bekerjasama dengan Agensi Antidadah Kebangsaan (AADK) dan Persatuan Mencegah Dadah Malaysia (PEMADAM)."Kita fokus dalam aspek penyalahgunaan dadah, manakala agensi terbabit akan fokus isu pemulihan," katanya.


Tuduhan sebar komunikasi lucah: Tertuduh tidak hadir, mahkamah keluarkan waran tangkap

SEPANG, 25 Januari- Mahkamah Sesyen Sepang mengeluarkan waran tangkap terhadap seorang lelaki yang didakwa menghantar gambar lucah kepada seorang wanita kerana gagal hadir ke mahkamah bagi kes yang dihadapinya. Waran tangkap tersebut dikeluarkan terhadap Muhammad Hakim Habibullah yang berdepan 12 pertuduhan di bawah Seksyen 233(1) Akta Komunikasi dan Multimedia 1998. Hakim Noorhisham Mohd. Jaafar dan Hakim Ahmad Rizki Abdul Jalil mengeluarkan waran tangkap itu selepas permohonan dibuat Pegawai Pendakwa Suruhanjaya Komunikasi dan Multimedia Malaysia, Nazrul Nizam Mohd. Zameri di dua mahkamah di sini dengan tarikh sebutan pendengaran waran tangkap ditetapkan pada 24 Februari.Nazrul Nizam ketika ditemui di luar mahkamah berkata, pihaknya dimaklumkan lelaki itu yang juga orang kena saman (OKS) berada di Alor Setar, Kedah sekali gus gagal hadir bagi pertuduhan yang dihadapinya di kedua-dua mahkamah tersebut.Beliau berkata, pihaknya sudah mengeluarkan surat saman pada 1 Disember lalu bagi pendengaran kes terbabit. “Kes yang dihadapinya melibatkan penghantaran gambar lucah melalui rangkaian aplikasi Facebook dan WhatsApp kepada seorang wanita. “Mengikut Seksyen 233(1) Akta Komunikasi dan Multimedia 1998, jika sabit kesalahan boleh didenda sehingga RM50,000 atau penjara setahun atau kedua-duanya bagi setiap pertuduhan,” katanya


Bitcoin: Kes curi elektrik naik lebih 400 peratus

KUALA LUMPUR, 24 Januari- Kes kecurian elektrik menerusi kegiatan perlombongan Bitcoin meningkat 400 peratus sejak empat tahun lalu dengan anggaran kerugian lebih RM2.3 bilion.Menteri Tenaga dan Sumber Asli, Datuk Seri Takiyuddin Hassan berkata, ia membabitkan sejumlah 7,209 kes.Katanya, mengikut rekod sebanyak 610 kes kecurian elektrik dikesan pada 2018 diikuti 1,043 kes (2019), 2,465 kes (2020) dan 3,091 kes (2021)."Sejumlah 7,209 kes dikesan sepanjang empat tahun lalu bermula 2018 menyebabkan kehilangan lebih 4,545 GWh dengan anggaran kerugian lebih RM2.3 bilion," katanya dalam satu kenyataan hari ini.Tegasnya, peningkatan kes ini dilihat satu trend yang membimbangkan kerana ia memberi kesan terhadap kestabilan sistem bekalan elektrik dan keselamatan awam.Penggunaan melampau mesin melombong mata wang kripto berkuasa tinggi berterusan boleh menyebabkan litar pintas akibat penggunaan fius yang tidak mengikut piawaian dan beban melebihi kapasiti kabel, malah ianya berisiko yang boleh mengakibatkan kebakaran.Takiyuddin turut meminta orang awam yang mengesyaki atau mempunyai maklumat berkenaan kecurian elektrik untuk melombong mata wang kripto menghubungi Suruhanjaya Tenaga, TNB di talian 15454 dan PDRM supaya tindakan sewajarnya dapat diambil.  "Kita bersama PDRM, ST, TNB serta PBT sentiasa melakukan pemantauan untuk mengesan premis yang disyaki melakukan kecurian atau penyambungan elektrik secara haram. Tindakan semua pihak bagi menangani masalah ini diharap dapat menjamin bekalan elektrik yang stabil demi keselesaan dan keperluan semua pengguna," katanya.


Perbicaraan  kes 'Datuk' palsu ditunda ke 24 Februari

KUALA LUMPUR, 24 Januari- Perbicaraan kes menggunakan gelaran Datuk palsu oleh seorang ahli perniagaan ditunda ke 24 Februari selepas tertuduh tidak hadir di Mahkamah Kuala Lumpur.Menurut jurucakap peguam, Datuk Halim Shah Abdullah,tertuduh, Siri Devan Vindoraja tidak hadir perbicaraan dengan alasan bimbang penularan wabak COVID-19."Tetapi kita hanya tertumpu kepada gelaran palsu, jadi kita sudah dapat pengesahan SUK Pahang jadi hari ini dia punya perbicaraan tapi tidak hadir sebab alasan COVID- 19," katanya.Tertuduh didapati menggunakan gelaran Datuk yang tidak diiktiraf dalam setiap urusan persendirian dan perniagaannya.Jika bersalah, boleh dikenakan hukuman mengikut Seksyen 4 (1) Enakmen 18, Enakmen Lambang, Gelaran atau Augerah (Mencegah penggunaan tidak wajar) Pahang 2017.Sabit kesalahan boleh dikenakan denda tidak kurang daripada RM100,000 dan tidak melebihi RM250,000 atau penjara selama setahun dan tidak lebih tiga tahun atau kedua-duanya.


Individu dakwa perhimpunan ulama, kemunculan Imam Mahdi dikenal pasti, siasatan lanjut dijalankan

IPOH, 24 Januari- Individu yang mendakwa bakal berlaku perhimpunan ulama dan kemunculan Imam Mahdi di Kuala Kangsar baru-baru ini telah dikenal pasti.Ketua Polis Perak, Datuk Mior Farid Al atrash Wahid berkata meskipun hantaran berkenaan telah dipadam, siasatan lanjut tetap dijalankan. "Hantaran tersebut telah dipadam, kita nak tengok pun tak boleh 'acces'. Jadi siasatan sedang dijalankan, jika ada 'update' akan kami maklumkan. Tuan punya kedai pun tidak tahu tentang isu ini,ia dibuat oleh orang lain dan kita pun telah kenal pasti, subjek yang memuat naik video tersebut," katanya.Terdahulu, video berdurasi lapan minit 56 saat telah dikongsi ribuan netizen.Video itu memperlihatkan seorang lelaki menunjukkan koleksi pedang dan keris yang dijual di sebuah kedai di Sayong Lembah, tersebar sejak 20 Januari lalu.Menerusi rakaman itu, lelaki itu mendakwa kononnya bakal berlaku perhimpunan ulama dan kemunculan Imam Mahdi yang difahamkan berada di Sabah.Susulan itu polis melakukan siasatan di bawah Seksyen 233 Akta Komunikasi dan Multimedia 1998.


Lapan individu dipanggil beri keterangan ceramah berkait himpunan

KUALA LUMPUR, 24 Januari- Seramai lapan individu dipanggil ke Ibu Pejabat Polis Daerah (IPD) Brickfields bagi memberi keterangan berhubung penglibatan ceramah berkait perhimpunan di ibu negara, pada Jumaat lalu.Ketua Polis Daerah Brickfields, ACP Amihizam Abdul Shukor berkata kesemua mereka antara dipanggil bagi membantu siasatan susulan program ceramah yang diadakan sehari sebelum perhimpunan terbabit dianjurkan pada Sabtu."Polis menjalankan siasatan kes di bawah Seksyen 505(b) Kanun Keseksaan, Seksyen 9(5) Akta Perhimpunan Aman 2012 dan peraturan-peraturan di bawah Akta Pencegahan dan Pengawalan Penyakit Berjangkit 1988," katanya. Amihizam memaklumkan, sehubungan itu akan ada beberapa lagi individu lain dipanggil selepas ini untuk membantu siasatan.Antara yang hadir termasuk aktivis Adam Adli Abdul Halim; Ketua Pemuda DAP, Howard Lee dan Naib Presiden Parti Ikatan Demokratik Malaysia (Muda) Dr Thanussha Francis Xavier.Selain itu, turut hadir Setiausaha Agung Muda, Amira Aisya Abd Aziz; Ketua Pejuang Muda, Dr Abu Hafiz Salleh Huddin; Naib Ketua Pemuda Parti Amanah Negara (Amanah), Zubair Rahim dan Pengarah Strategik Pemuda Amanah, Asmaalif Abdul Adam.Sebelum itu, kesemua yang hadir memberi keterangan pada jam 2.10 petang dengan diwakili peguam masing-masing serta dilihat meninggalkan IPD berkenaan pada 4.15 petang.


335 aduan diterima BKK berkaitan kesalahan dilakukan syarikat kredit komuniti

BANGI, 24 Januari- Sebanyak 335 aduan diterima Bahagian Kawalan Kredit Komuniti (BKK) Kementerian Perumahan dan Kerajaan Tempatan (KPKT) tahun lalu berkaitan kesalahan dilakukan syarikat kredit komuniti.189 daripadanya berkaitan tidak menghantar atau lewat menghantar rekod transaksi tahunan. Ketua Cawangan Siasatan dan Pemantauan BKK KPKT, ACP Mohd Fauzi Hassan berkata, pihaknya mengambil tindakan dengan membuka 306 kertas siasatan ke atas aduan diterima. Ujanya, 172 kes masih dalam siasatan sementara 122 kes dikompaun dan 12 lagi dituduh atas pelbagai kesalahan."Pastikan pengguna perlu bijak dalam memastikan bahawa syarikat-syarikat yang berurusan dengan mereka ini adalah syarikat yang berdaftar dgn KPKT." "Untuk itu saya menyarankan supaya pengguna sentiasa dari semasa ke semasa menghubungi kami di pejabat ataupun melayari laman web KPKT dan juga menggunakan aplikasi i-kredikom. Disana kita ada mempunyai senarai syarikat yang berdaftar dengan KPKT," katanya selepas mengetuai pemeriksaan terhadap beberapa premis syarikat kredit komuniti berlesen di Bangi, Selangor.Pada masa ini, terdapat 4,870 premis syarikat kredit komuniti yang berdaftar di seluruh negara.


Op Tapis: 496 individu termasuk 16 warga asing ditahan

IPOH, 24 Januari- Sebanyak 496 individu termasuk 16 warga asing, ditahan kerana terlibat dengan dadah di Perak.Tangkapan dibuat dalam Op Tapis yang dilakukan serentak selama tiga hari di seluruh negeri itu.Ketua Polis Perak, Datuk Mior Farid Al Atrash Wahid berkata, kesemua yang ditahan berusia dalam linkungan 18 hingga 70 tahun. "Kita berjaya menangkap seramai 498 orang terdiri daripada 489 lelaki dan tujuh wanita, 16 orang warganegara asing yang terdiri daripada satu Vietnam, tujuh Thailand dan lapan Myanmar.""Seramai 15 orang individu yang dikategorikan sebagai orang yang dikehendaki dan 'wanted person' juga telah ditangkap. Nilai rampasan keseluruhan dadah berjumlah RM67,795," katanya dalam sidang media di Ibu Pejabat Polis Kontinjen Perak. Selain itu, pihaknya turut menyita dua buah kereta dan sembilan buah motosikal serta wang tunai berjumlah RM97,082.


Polis tahan 73 individu, rampas dadah bernilai RM41,366

MELAKA, 24 Januari - Polis Melaka menahan 73 individu berumur antara 23 hingga 64 tahun dalam satu operasi selama tiga hari bagi membersih dan membanteras penyalahgunaan dadah di Melaka Tengah dan Alor Gajah.

Ketua Jabatan Siasatan Jenayah (JSJ) Narkotik Melaka Supt Zulkiflee Rashid berkata operasi tiga hari itu dijalankan pada Jumaat lepas hingga semalam di Pot Krubong, Melaka Tengah dan Pot Apache, Alor Gajah yang disyaki menjadi tumpuan penagih dadah di kedua-dua daerah."Dalam serbuan itu, sebanyak 953.03 gram (g) heroin, 73.3 g syabu dan 13.60 g ganja dirampas dianggarkan bernilai RM41,366."Seramai enam pengedar dadah juga ditangkap dan kes berkenaan disiasat di bawah Seksyen 39B Akta Dadah Berbahaya (ADB) 1952 yang membawa hukuman gantung sampai mati," katanya dalam satu kenyataan di sini hari ini.Zulkiflee berkata JSJ Narkotik Melaka akan terus berusaha membersihkan sarang penagihan dadah di kedua-dua daerah tersebut walaupun masih ada penagih yang berdegil melepaskan gian di lokasi tersebut. - BERNAMA


Penganggur didakwa bunuh ibu

KUALA SELANGOR, 24 Januari- Seorang penganggur dihadapkan ke Mahkamah Majistret Kuala Selangor atas pertuduhan membunuh ibunya, pertengahan bulan ini.Tertuduh, Mohamed Azam Abdul Rasib mengangguk faham selepas pertuduhan dibacakan di hadapan Majistret, Roslizi Sulaiman.Bagaimanapun, tiada pengakuan direkodkan daripada tertuduh kerana kes bunuh adalah di bawah bidang kuasa Mahkamah TInggi.Mohamed Azam didakwa membunuh ibunya, Hamidah Ismail di sebuah rumah di Pasir Penambang, Kuala Selangor pada 15 Januari lepas. Tertuduh didakwa mengikut Seksyen 302 Kanun Keseksaan, yang memperuntukkan hukuman mati, jika sabit kesalahan.Hakim menetapkan 28 Mac depan untuk sebutan kes bagi mendapatkan laporan bedah siasat, kimia dan forensik. Pendakwaan dikendalikan Timbalan Pendakwa Raya Kenneth Oon manakala tertuduh diwakili peguam Naim Mahmud. Terdahulu, Naim memohon mahkamah membenarkan tertuduh menjalani penilaian psikiatri di mana-mana hospital kerajaan. Laporan awal ujian air kencing tertuduh mendapati, dia positif dadah jenis metamfetamina dan amfetamina.


Mahkamah putuskan dua beranak terlibat dadah dipenjara, terlepas hukuman gantung

KUALA TERENGGANU, 23 Januari - Dua beranak terlepas hukuman gantung atas pertuduhan memiliki dadah jenis Methamphetamine seberat 665.77 gram. Hakim Mahkamah Tinggi Kuala Terengganu, Datuk Hassan Abdul Ghani membuat keputusan tersebut selepas kedua-dua mengaku bersalah terhadap pertuduhan berkenaan.  Terdahulu tertuduh, Masdi Mamat, 54, dan anaknya, Muhammad Shafiq Haikal, 24, berdepan pertuduhan mengikut Seksyen 39B(1)(a) Akta Dadah Berbahaya (ADB) 1952 dan boleh dihukum mengikut Seksyen 39B(2) akta sama yang membawa kepada hukuman gantung jika sabit kesalahan.  Bagaimanapun, tertuduh ditawarkan dengan pertuduhan pilihan mengikut Seksyen 12 (2) yang membawa hukuman mengikut Seksyen 39A(2) akta sama."Mahkamah menjatuhkan hukuman penjara 16 tahun terhadap Masdi manakala Muhammad Shafiq Haikal pula dijatuhkan hukuman penjara 14 tahun dan 10 sebatan." "Bagaimanapun, Masdi dikecualikan daripada hukuman sebatan mengikut Seksyen 289 (C) Tatacara Jenayah yang menyatakan tertuduh berusia 50 tahun ke atas dikecualikan daripada sebatan," kata kenyataan itu. Sementara itu seorang lagi tertuduh iaitu Shamsiah Awang, 50, yang juga isteri kepada Masdi yang sebelum ini disabitkan pertuduhan sama terlepas daripada pertuduhan berkenaan apabila pihak pendakwaan menarik balik tanpa melepaskan pertuduhan tersebut.Mengikut pertuduhan, tertuduh didakwa bersama-sama memiliki dadah jenis Methamphetamine seberat 665.77 gram.  Kesalahan itu dilakukan di sebuah rumah di Jalan Jati Kampung Bukit Kuang, Kemaman pada 19 Julai 2020.Pendakwaan dikendalikan Timbalan Pendakwa Raya Ahmad Fadhli Mahmud dan Amer Abu Bakar Abdullah.


4 PATI ditahan, cubaan memasuki negara

KOTA TINGGI, 23 Januari - Cubaan empat pendatang asing tanpa izin, PATI memasuki negara ini gagal apabila diberkas Briged Ketujuh, Infantri Malaysia, 7 Briged, 5.15 pagi tadi.

Mereka ditahan selepas pihak markas menerima laporan penduduk kampung yang mengesan pergerakan mencurigakan di hutan Tanjung Sedili, Kota Tinggi, Johor.

Markas Divisyen Ketiga Infantri Malaysia, 3 Divisyen berkata, semua yang ditangkap adalah lelaki berusia antara 24 hingga 47 tahun.  Semua PATI didapati negatif COVID-19 selepas menjalani ujian saringan.

Mereka kemudiannya diserahkan kepada Jabatan Imigresen Malaysia untuk tindakan lanjut.


Isu MITRA: SPRM tahan 22 individu

PUTRAJAYA, 22 Januari - Pengarah syarikat, presiden, setiausaha persatuan dan pertubuhan antara 22 individu ditahan Suruhanjaya Pencegahan Rasuah Malaysia (SPRM) bagi membantu siasatan berhubung penyelewengan dana peruntukan Transformasi Masyarakat India Malaysia (MITRA) B40 di bawah Kementerian Perpaduan Negara.

Penahanan dilakukan di di tujuh negeri iaitu Perak, Selangor, Kedah, Johor, Kuala Lumpur, Negeri Sembilan dan Melaka semalam.

Enam daripada mereka ditahan reman antara empat ke enam hari bermula hari ini di Mahkamah Majistret di Selangor, Kedah dan Putrajaya.

Manakala 16 individu lagi dibebaskan dengan jaminan SPRM.

Menurut sumber SPRM, operasi Mitra 2.0 itu menumpukan kepada baki 17 syarikat dan pertubuhan yang tergolong dalam kumpulan yang telah menerima dana RM1 juta sehingga RM9 juta.

Sebelum ini, menurut sumber tersebut, SPRM mengenal pasti 337 syarikat, persatuan dan pertubuhan bukan kerajaan (NGO) yang telah diluluskan geran peruntukan tersebut sejak tahun 2019 sehingga 2021 dengan peruntukan kira-kira RM203 juta.

Pada Oktober 2021, SPRM menahan 18 individu membabitkan 10 syarikat, persatuan dan NGO bagi membantu siasatan berhubung penyelewengan itu.

SPRM juga bekerjasama dengan Kementerian Perpaduan Negara dengan menubuhkan pasukan khas siasatan dalaman.

Fokus siasatan dalaman ini akan meneliti semua bentuk permohonan, laporan perbelanjaan dan program yang dikatakan telah dilaksanakan oleh penerima geran peruntukan Mitra dari tahun 2019 hingga 2021.